text:
Kgale kgale, Ngwedi wa Mma o be o tagiša leratadima bošego bjo bongwe le bjo bongwe. O be o na le kobo ya go logwa ka gare ya gauta ya botsekudukudu. Kobo ya ona e be e tagile kudu e direla batho bohle seetša gore
ba kgone go bona tsela leswiswing.
Ka nako ye nngwe Ngwedi wa Mma o be o itata ka kobo ya ona wa etela lefase. Bošego bjo bongwe gare ga marega, kgauswi le mariba a noka, o ile a bona mokgekolo wa go dula a le tee. Mokgekolo ga se a tšhoga ge a bona, Ngwedi wa Mma.
“Tsena,” a realo a mema Ngwedi wa Mma ka legaeng la gagwe. O thabetše go ba le moeng.
Ngwedi wa Mma o lemogile gore mokgekolo o be a sa fetše go thothomela ka gobane o be a ekwa go tonya. Ngwedi wa Mma o ile wa kwela mokgekolo bohloko gomme wa mo fa seripa sa kobo. Mokgekolo o ile a itata magetla. Gateetee a tutela.
“Ke a leboga,” a realo. “O lokile kudu.”
Efela, mesong e rile ge a bona bobotse bja kobo, a nyaka seripa se sengwe. O be a nyaka go kopanya diripa tše pedi a itirele kobo ye kgolonyana.
Gomme bošego bja go latela ge Ngwedi wa Mma a etla go etela, mokgekolo o ile a bolela maaka a re o sa kwa go tonya. Ngwedi wa Mma a mo kwela bohloko gape a mo fa seripa sa kobo ya botse.
Mesong mokgekolo o ile a kopanya dirpa tše pedi tša kobo, efela o be a na le megabaru a nyaka ye nngwe gape. Mokgekolo o ile a fihla kobo pele Ngwedi wa Mma a etla go etela bošego bja go latela. O e khupeditše botse gore seetša sa gauta se seke sa taga mo ntlong ya gagwe. O ile a botša Ngwedi wa Mma maaka a mangwe gape. O rile kobo e utswitšwe bjale o kwa go tonya kudukudu.
Ngwedi wa Mma o ile a nyama. O bone ka fao mokgekolo wa batho a bego a thothomela moyeng wa bošego. Gomme Ngwedi wa Mma a mo a fa mokgekolo seripa sa mafelelo sa kobo se a se tlogetšego. Bjale, Ngwedi wa Mma ga a sa phadima. O laetše mokgekolo a mo lakaletša mahlatse.
Ka morago ga matšatši a mmalwa batho ba motse ba ile ba thoma go belaela. Ga ba sa kgona go bona ge go na le leswiswi. Ke sebaka se setelele ngwedi o se gona gomme ba nyaka go tseba gore ke ka lebaka la eng. Ba thumašitše dilantherene ba thoma go tsoma. Ba tsomile diiri tše nne go fihlela ba lapa ba swerwe le ke lenyora gomme ba ikhutša maribeng a noka.
Ge ba ikhuditše fao, ba kwa mosadi a lla. Ba rile ge ba lebelela ba hwetša Ngwedi wa Mma. O be a se na seetša sa go taga gomme a bonala a nyamile.
“O nyamišitšwe ke eng?” ba botšiša. “Gona re ka go thuša bjang?”
Ngwedi wa Mma wa ba botša ka kobo ya ona ye botse le ka fao e bego a phadima leratadimeng bošego. O ba boditše le ka fao a bego a rata go etela lefase le ka ga mokgekolo wa go kwa go tonya. “Nka se mo tšeele kobo,” a realo Ngwedi wa Mma. “Mosadi wa batho ga a na sa go itutetša. Efela kantle le kobo ya ka nka se kgantšhe leratadima bošego.” Gomme a thoma go lla gape.
“Re tla go thuša,” ba realo batho ba motse. “Areye le rena. Re tlo hwetša mokgekolo ra bolela le yena.”
Ga se ba nyaka ntlo ya mokgekolo sebaka se setelele ka gobane kobo e be e phadima go yona. Ba ile ba goeletša kudu gomme mokgekolo a tšwa.
Mokgekolo o rile go bona Ngwedi wa Mma a eme leswiswing megokgo e le marameng a lewa ke dihlong ka ge a bile le megabaru. O mo file kobo ntle le lentšu. Batho ba tata Ngwedi wa Mma ka kobo ka bjako, gomme ge e o kgoma ya taga le go fetiša.
“Pele o boela leratadimeng la bošego,” ba realo, “re botše gore re fe mokgekolo kotlo efe.”
Ngwedi wa Mma a nagana ka se sebakanyana gomme a re, “Aowa, le se mo otle. Ke tla upša ka mo ruta go abelana.”
Ngwedi wa Mma a hlahlamolla gare ye koto morumong wa kobo ya gagwe a efa mokgekolo. “Ge o ekwa go tonya,” a realo go mokgekolo, “goga gare ye gomme o tlo tseba gore o dire eng sa go latela.” Ngwedi wa Mma wa boela leratadimeng la bošego wa tlogela mohlala wa gare ya gauta ka morago ga ona.
Go thoma letšatši leo Ngwedi wa Mma wa dula leratadimeng la bošego wa taga kudu. Go thoma letšatši leo, gatee ka kgwedi, ge mokgekolo a ekwa go tonya o goga gare ya gauta. O be a goga a ba a goga go kgoboketša gare ye ntši gore a roke kobo ya gauta. Ge a dira bjalo, kobo ya Ngwedi wa Mma e a hlahlamologa ya ba ye nnyanenyana go fihlela e se sa taga. Ge mokgekolo a fetša go tutela o leboga Ngwedi wa Mma gomme a re Ngwedi wa Mma o tšeye gare gannyane gannyane. Ka morago Ngwedi wa Mma o a e roka go fihlela kobo ya gagwe e felelela gape gomme e phadima leratadimeng la bošego.
Ke ka fao kgwedi ye nngwe le ye nngwe ngwedi o bago o monnyanenyana gape wa ba o mogolonyana. Ke ka fao go bilego ka gona go thoma letšatši leo go fihla lehono.


c: text/html

text:
Go tsebišwa moopediši gore ke sereto sa Dafida sa go opelwa se letšwa ka diletšo tša metato. Ke se Dafida a se ngwadilego ka morago ga ge Basife ba seno ya go Saulo go mmotša gore Dafida o khutile nageng ya gabobona.
541
26:1
Mphološe ka bogolo bja gago, hle, Modimo;
ka maatla a gago a ke ahlolwe ka maleba.
2Ekwa thapelo ya ka, hle, Modimo;
tše ke di bolelago o di hlwaele tsebe,
3gobane baipoti ba ntsogetše maatla;
dikgowa di nyaka go mpolaya,
batho ba go se nagane ka Modimo.
4Fela nna ke thušwa ke yena Modimo;
Mong wa ka ke yena momphediši.
5A Modimo a ntefeletše manabeng a ka ka bobe bjo ba ntirilego bjona.
A a ba fediše ka ge a botega.
6Ke tla ithaopa ka go neela sehlabelo, Morena;
ke tla go leboga ka ge o le yo botho.
7O ntlhakodišitše mathateng ohle,
ka bogela manaba a ka a fentšwe.

robotstxt: allowed

filter: keep


text:
161Ngwageng wa masome a mararo le metšo ye e selelago wa pušo ya Kgoši Asa wa Juda, Kgoši Basha wa Israele a šwahlela Juda, gomme a thoma go tiiša motse wa Rama gore a tle a thibele batho gore ba se ke ba ya goba ba tšwa nageng ya Juda. 2Ka gona Asa a tšea silibera le gauta polokelong ya Tempele le ya mošate gomme a di romela Damaskose go Kgoši Benhadade wa Siria, a re: 3“A re tsošološe kwano yela ya botatagorena. Silibera le gauta šedio. Bjale lesa go kwana le Kgoši Basha wa Israele, gore a tle a gapeletšege go tloša madira a gagwe mo nageng ya ka.”
4Benhadade a dumela se Asa a se kgopelago, gomme a romela balaodi ba madira a gagwe le madira a bona gore ba yo hlasela metse ya Israele. Ba thopa Iyone, le Dane, le Abele-Bethe-Maaka le metse ka moka ya Naftali yeo go bego go bolokelwa dithoto go yona. 5Ge Kgoši Basha a ekwa taba yeo a lesa go ageletša Rama, a tlogela modiro woo wa gagwe. 6Ke moo Kgoši Asa a kgobokantšego banna nageng ya Juda ka moka mme a ba laela gore ba thothe matlapa le dikota tše Basha a bego a ageletša Rama ka tšona, gomme ba di šomiša go ageletša motse wa Geba le wa Mitsepa.
7Mehleng yeo moprofeta Hanani a ya go Kgoši Asa a re go yena: “Ka gobane o ile wa bota kgoši ya Siria bakeng sa go tshepha Morena Modimo wa gago, madira a kgoši yeo a go phonyokgile. 8Ga ke re Baetopia le Balibia ba be ba na le madira a mantši le dikoloi tše ntšintši tša ntwa le banamedi ba dipere ba bantšintši? Fela ka gobane o ile wa bota Morena, yena o ile a ba gafela diatleng tša gago. 9Morena o phela a lebeledišitše lefase ka moka go maatlafatša bao ba mo tshephilego ka dipelo tša bona ka moka. Wena o dirile tša botlatla, gomme go tloga bjale o tla phela o elwa.” 10Seo sa galefiša Asa gomme a tsenya moprofeta yoo kgolegong. Yona mehleng yeo Asa a thoma go gatelela ba bangwe ba setšhaba.
11Ditaba ka moka tša Asa, go tloga mathomong a pušo ya gagwe go iša mafelelong, di ngwadilwe mo go Ditaba tša magoši a Juda le a Israele. 12Ngwageng wa masome a mararo le metšo ye senyane wa ge e le kgoši, o ile a swarwa ke bolwetši bjo bošoro bja maoto; eupša le ka yona nako yeo a se ke a nyaka thušo go Morena, a e nyaka go dingaka. 13Ka ngwaga wa masome a mane le motšo o tee wa pušo ya gagwe a hwa, gomme a ithobalela le botatagwe. 14A bolokwa ka lebitleng la letlapa le a bego a ipetletše lona motseng wa Dafida. Ba mmea leakong le le bego le tšhetšwe dinoko le ditlolo tša mehutahuta tša go nkga bose. Ba gotša mollo wo mogologolo go mo hlompha.
171Joshafate a hlatlama Asa, tatagwe, bogošing, gomme a tiiša Juda gore a tle a kgone go itšhireletša go Israele. 2A bea bahlabani metseng ya Juda ye e ageleditšwego ka merako le kua nageng le metseng ye Asa a bego a e thopile nageng ya Efraime. 3Morena a ba le Joshafate ka gobane bophelo bja gagwe bo be bo swana le bja tatagwe bja mathomong. O be a sa khunamele Baale, 4a khunamela Modimo wa tatagwe, a phetha ditaelo tša gagwe, gomme a sa itshware ka moo magoši a Israele a bego a itshwara ka gona. 5Morena a tiiša Joshafate mmušong wa Juda, gomme batho ba gagwe ka moka ba mo tlišetša diloba mme a huma le dinala, a hlomphega kudu. 6A fišegela go phetha thato ya Morena, gomme a phušola dintotoma tšohle tšeo go tšona go bego go khunamelwa medimo ya diswantšho, a tloša le dikota tša borapedi mo Juda.
7Ngwageng wa boraro wa pušo ya gagwe a romela bahlankedi ba ba latelago gore ba yo ruta metseng ya Juda: Benhaile, Obadia, Sakaria, Netanele le Mikaya. 8Ba be ba na le Balefi ba: Shemaya, Netania, Sebadia, Asahele, Shemiramote, Jonathane, Adonia, Tobia le Tobo-Adonia, le baprista ba: Elishama le Joramo. 9Ba tšea puku ya melao ya Morena gomme ba putla metseng ka moka ya Juda, ba e ruta batho.
10Morena a dira gore batho ba mebušo ka moka ya dinaga tše di bapilego le naga ya Juda ba boife go lwa le Kgoši Joshafate. 11Bafilista ba bangwe ba tlišetša Joshafate silibera ye ntši le diloba tše dingwe, gomme Baarabia ba mo tlišetša dikgapa tše dikete tše di šupago le makgolo a a šupago, le diphooko tše dikete tše di šupago le makgolo a a šupago. 12Ka gona Joshafate a gola a ba le maatla kudu. A aga dibo le metse ya polokelo nageng ya Juda, 13gomme metseng yeo a bolokela dithoto ka bontši.
A bea bahlabani ba bogale Jerusalema 14go ya ka dikgorwana tša bona. Adna e be e le molaodi wa madira a dikgorwana tša Juda, gomme a na le bahlabani ba bogale ba dikete tše makgolo a mararo ba a bego a ba laola. 15Yo a mo latelago ka maemo e be e le Johanane, a na le bahlabani ba dikete tše makgolo a mabedi le tše masome a seswai, 16mme wa boraro e le Amatsia, morwa wa Sikri, a na le bahlabani ba dikete tše makgolo a mabedi. Amatsia o be a ithaopile go hlankela Morena. 17Molaodi wa madira a dikgorwana tša Benjamene e be e le Eliada, mohlabani yo bogale, yo a bego a laola banna ba dikete tše makgolo a mabedi ba ba itlhamilego ka dikotse le mara. 18Yo a mo latelago ka maemo e be e le Josabade, a na le banna ba dikete tše lekgolo le tše masome a seswai ba ba itlhametšego ntwa gabotse. 19Banna bao ba be ba hlankela kgoši kua Jerusalema, gomme godimo ga moo a bea bahlabani ba bangwe metseng ye mengwe ye e ageleditšwego ka merako nageng ya Juda ka moka.
181Ge Kgoši Joshafate wa Juda a humile le dinala mme a hlomphega kudu o ile a nyalelana le Kgoši Ahaba. 2Ka morago ga mengwaga e se mekae Joshafate a ya motseng wa Samaria go yo etela Ahaba. Ahaba a hlabela Joshafate le bao ba bego ba mo felegeditše dihuswane le dikgomo tše ntši. A goketša Joshafate gore a ye le yena go yo hlasela motse wa Ramote kua Gileade. 3A re go yena: “Na o ka se ye le nna go hlasela Ramote?”
Joshafate a mo fetola a re: “Go lokile, re tla ya bohle, le bahlabani ba ka ba itokišeditše ntwa bjalo ka ba gago. Re tla ikopanya le lena ntweng.” 4Gomme a tlaleletša ka go re: “Eupša a re nyakišiše keletšo ya Morena pele.”
5Ka gona Ahaba a bitša baprofeta ba makgolo a mane, gomme a ba botšiša a re: “A nka yo hlasela motse wa Ramote, goba ke se ke ka ya?”
Ba mo fetola ba re: “O hlasele. Modimo o tla o gafela diatleng tša gago.”
6Eupša Joshafate a ba botšiša a re: “Na ga go sa na le moprofeta yo mongwe yoo ka yena re ka kwago se Morena a se bolelago?”
7Ahaba a mo fetola a re: “Go sa na le o tee, Mika, morwa wa Jimla. Eupša yena ke mo hloile, ka gobane ga a ke a mporofetela se sebotse; ka mehla o mporofetela se sebe.”
Joshafate a mo fetola a re: “O se ke wa bolela ka mokgwa woo!”
8Ke moo Kgoši Ahaba a biditšego mohlankedi yo mongwe wa mošate gomme a mo laela gore a yo tšea Mika ka pela.
9Magoši a mabedi ao a be a dutše ditulong tša ona tša bogoši seboeng ka ntlenyana ga lesoro la Samaria, a apere diaparo tša ona tša bogoši, gomme baprofeta bao ka moka ba porofeta moo pele ga bona. 10Yo mongwe wa bona, Tsedekia, morwa wa Kenana, a dira manaka a tshipi gomme a re go Ahaba: “Morena o re: ‘Ka manaka a o tla hlaba Basiria wa ba fenyetša sa ruri.’ ” 11Baprofeta ba bangwe ka moka le bona ba realo, ba re: “Hlasela motse wa Ramote gomme o tla fenya. Morena o tla o gafela diatleng tša gago.”
12Go sa le bjalo mohlankedi yola a bego a ile go tšea Mika a re go yena: “Baprofeta ba bangwe ka moka ba porofetile gore kgoši o tla atlega, gomme go tla ba kaone ge le wena o ka realo.”
13Eupša Mika a mo fetola a re: “Ka Morena yo a phelago, ke tla bolela se Modimo wa ka a mpotšago sona!”
14Ge a fihla go Kgoši Ahaba, kgoši a mmotšiša a re: “Mika, a nna le Kgoši Joshafate re ka ya ra hlasela motse wa Ramote goba ke lese?”
Mika a mo fetola a re: “O hlaseleng, gomme le tla fenya. Morena o tla o gafela diatleng tša lena.”
15Eupša Ahaba a re: “Ke go botše gakae gore ge o bolela le nna ka leina la Morena o bolele therešo?”
16
Hes. 34:5
Mat. 9:36
Mar. 6:34
Mika a mo fetola a re: “Ke bona madira a Israele a phatlaletše le meboto bjalo ka dinku tše di se nago le modiši. Gomme Morena o rile: ‘Banna ba ga ba ne moetapele; a ba ipoelele gae ka khutšo.’ ”
17Ahaba a re go Joshafate: “A ga se ka go botša gore ga a ke a mporofetela se sebotse? Ka mehla o mpotša se sebe!”
18Mika a tšwela pele a re: “Bjale theetša se Morena a se bolelago! Ke bone Morena a dutše setulong sa gagwe sa bogoši legodimong barongwa ba gagwe ka moka ba mo eme ka mathoko. 19Morena a ba botšiša a re: ‘Ke mang yo a tlago goketša Ahaba gore a ye a bolawe kua Ramote?’ Barongwa ba bangwe ba bolela se, ba bangwe ba bolela sela. 20Mafelelong gwa tšwelela moya wa ema pele ga Morena, wa re: ‘Nna ke tla mo goketša.’ Morena a o botšiša a re: ‘Bjang?’ 21Moya woo wa mo fetola wa re: ‘Ke tla ya ka dira gore baprofeta ka moka ba Ahaba ba bolele maaka.’ Morena a re: ‘Sepela o yo mo goketša. O tla atlega.’ ”
22Gomme Mika a feleletša ka go re: “Seo ke se se diregilego. Morena o dirile gore baprofeta ba ba gago ba go botše maaka. Eupša yena o go reretše kotsi!”
23Ke moo moprofeta Tsedekia a batametšego Mika, a mo itia sefahlego ka ntahle, mme a mmotšiša a re: “Ke go thoma neng moya wa Morena o ntlogetše gomme o bolela le wena?”
24Mika a mo fetola a re: “Seo o tla se tseba ge o tsena ka phapošing ya mosego o yo utama.”
25Ke gona Kgoši Ahaba a laetšego yo mongwe wa bahlankedi ba gagwe a re: “Swara Mika o mo iše go Amone, ramotse, le go Joase, morwa wa ka. 26O ba botše gore ba mo lahlele kgolegong, ba mo fe dijo tše nnyane le meetse a mannyane go fihlela ke boa ke bolokegile.”
27Mika a hlaboša lentšu a re: “Ruri, ge o ka boa o bolokegile, gona Morena o tla be a se a bolela ka nna!” Gomme a feleletša ka go re: “Yo mongwe le yo mongwe a sware se ke se boletšego!”
28Kgoši Ahaba wa Israele le Kgoši Joshafate wa Juda ba yo hlasela motse wa Ramote kua Gileade. 29Ahaba a re go Joshafate: “Ge re tsena ntweng, nna ke tla ikgakantšha, eupša wena o apare diaparo tša gago tša bogoši.” Ka gona kgoši ya Israele ya ikgakantšha, gomme yena le Joshafate ba tsena ntweng.
30Kgoši ya Siria e be e laetše balaodi ba dikoloi tša yona tša ntwa gore ba hlasele kgoši ya Israele fela – e sego motho yo mongwe. 31Ka gona ge ba bona Kgoši Joshafate, ka moka ba gopola gore ke yena kgoši ya Israele, gomme ba mo ageletša gore ba mo hlasele. Eupša Joshafate a goa, gomme Morena a mo thuša, a goketša bahlasedi gore ba lebe thoko. 32Balaodi ba dikoloi tša ntwa ba lemoga gore ga se yena kgoši ya Israele, gomme ba se hlwe ba mo hlomere. 33Mohlabani yo mongwe wa Mosiria a thunya motsi mme wa hlaba Kgoši Ahaba mahlakanong a seaparo sa gagwe sa boitšhireletšo, mohlabani yoo a sa tsebe gore yo a mo lebantšego ka motsi ke mang. Ahaba a goeletša mootledi wa koloi ya gagwe ya ntwa a re: “Ke gobetše! Retologa o nntšhe ntweng!” 34Ge ntwa e befela pele, Kgoši Ahaba a hlwa a emišitšwe ka koloing ya gagwe a lebane le Basiria. Ya re ge letšatši le dikela a hwa.


text:
321
Morena o boletše le moprofeta Jeremia ka ngwaga wa lesome wa ge Tsedekia e le kgoši ya Juda, woo gape e bego e le wa lesome le metšo ye seswai wa ge Nebukadnesare e le kgoši. 2Mehleng yeo madira a kgoši ya Babilonia a be a dikaneditše Jerusalema, gomme Jeremia a tswaleletšwe ka kgorong ya kgolego ye e bego e le ka mošate, ga kgoši ya Juda. 3Kgoši Tsedekia wa Juda o be a mo golegile, a ba a mmotšiša gore ke ka lebaka la eng a porofeta a re Morena o rile: “Ke tlilo gafela kgoši ya Babilonia motse wo, yena a o thopa, 4gomme Kgoši Tsedekia wa Juda a ka se phonyokge Bababilonia. O tla gafelwa diatleng tša kgoši ya Babilonia; o tla bolela naye ka boyena, a mmona ba tomolelane mahlo. 5Kgoši ya Babilonia e tla iša Tsedekia Babilonia, a dula gona go fihlela ke mo otla. Le ge a ka lwa le Bababilonia a ka se ba fenye. Ke realo, nna, Morena.”
6Jeremia a re: “Morena o mpoditše 7gore Hanamele, morwa wa rangwane, Shalume, o tla tla go nna go nkgopela gore ke reke tšhemo ya gagwe kua Anathote, ka ge ke le moloko wabo wa kgauswi gomme ke na le tokelo ya go ithekela yona. 8Ke moka, bjalo ka ge Morena a be a boletše, Hanamele a tla go nna kua kgorong ya kgolego, a nkgopela gore ke reke tšhemo ya gagwe ye e bego e le gona Anathote, seleteng sa Benjamene, ka ge ke be ke le moloko wabo wa kgauswi gomme ke na le tokelo ya go ithekela yona. Ka napa ka lemoga gore ye ke taelo ya Morena. 9Ka gona ka reka tšhemo yeo go Hanamele, morwa wa rangwane, gomme ka mo elela tšhelete ya gona, ya ba dipapetlana tše lesome le tše di šupago tša silibera. 10Ka ngwala lengwalo la theko, ka le kiba ka sekibo sa ka, ka bitša dihlatse tša ngwala maina a tšona go lona, gomme ka ela tšhelete ya gona ka kelo. 11Ka tšea mangwalo ao a theko ka mabedi – le le kibilwego ka sekibo mme le swerego setlamo le mabaka a sona, le lela la go se kibje – 12gomme ka a fa Baruke, morwa wa Neria, setlogolo sa Magasea. Ka mo fa ona pele ga Hanamele, morwa wa rangwane, le pele ga dihlatse tšela tša go hlatsela lengwalo la theko, le pele ga Bajuda ba ba bego ba dutše kgorong. 13Ka botša Baruke pele ga bona ka re: 14‘Morena Ramaatlaohle, Modimo wa Israele, o go laela gore o tšee mangwalo a a theko, la go kibja le la go se kibje, o a bee ka sebjaneng sa letsopa gore a tle a lotege nako ye telele. 15Morena Ramaatlaohle, Modimo wa Israele, o re dintlo le mašemo le dirapa tša merara di tla buša tša rekwa mo nageng ye.’ ”
16Ka morago ga ge ke seno fa Baruke, morwa wa Neria, lengwalo la theko, ka rapela ka re: 17“Morena, Mong wa ka, ke wena o dirilego magodimo le lefase ka maatla a gago a magolo le bonatla; ga go se se go palelago. 18Diketekete tša batho o di bontšha leratorato, eupša le gona o otla bana ka lebaka la dibe tša batswadi ba bona. O Modimo yo mogolo yo maatla; leina la gago o Morena Ramaatlaohle. 19Merero ya gago ke ye megolo, o dira tše maatla; o bona tšohle tše batho ba di dirago, gomme wa ba putsa go ya ka ditiro tša bona. 20O ile wa dira mehlolo le dimakatšo kua Egepeta, gomme wa tšwela pele le go di dira gare ga Baisraele le gare ga ditšhaba tše dingwe go fihlela le lehono, gomme ke ka lebaka leo bjale o tumilego. 21Ka mehlolo le dimakatšo le ka maatla a gago a magolo le bonatla le ka go tšhoša manaba a rena o ile wa ntšha setšhaba sa gago sa Israele Egepeta. 22Wa ba fa naga ye ya mokhora le monono, bjalo ka ge o be o enetše borakgolokhukhu ba bona. 23Eupša ya re ge ba fihla mo nageng ye mme ba e thopa, ba se go theeletše, ba se phethe melao ya gago; ba se dire tše o bego o ba laetše tšona. Ka gona wa ba tlišetša masetlapelo a ka moka.
24“Motse o dikaneditšwe ka dintotoma tša mobu gore o thopše. Ntwa le tlala le leuba la bolwetši di tla dira gore motse o wele diatleng tša Bababilonia ba ba lwago nawo. Tšela o di boletšego bjale di a phethega, bjalo ka ge le wena o iponela. 25Le ge go le bjalo, Morena, Mong wa ka, ke wena o ntaetšego gore ke reke tšhemo yela pele ga dihlatse, le ge motse o le kgauswi le go gafelwa diatleng tša Bababilonia.”
26Ke mo Morena a rilego go Jeremia: 27“Ke nna Morena, Modimo wa batho ka moka. Kgane go na le se se ntšhitago? 28
2 Dikr. 36:17-21
Ka gona, nna, Morena, ke re ke tlilo gafela motse wo diatleng tša Bababilonia le go tša Nebukadnesare, kgoši ya Babilonia, mme o tla o thopa. 29Bababilonia ba ba lwago le motse wo ba tla fihla ba o tšhuma ka mollo gotee le dintlo tšeo beng ba tšona ba bego ba tšhumela Baale diorelo godimo ga ditlhaka tša tšona, ba bile ba tšhelela medimo e šele dino e le kabelo godimo ga tšona, ya ba ge ba ntsheleka. 30Batho ba Israele le ba Juda, ge e sa le go tloga mathomong a ditšhaba tše, sa bona e bile go dira tše mpe pele ga ka; batho ba Israele sa bona e bile go ntsheleka ka tše ba di dirago. 31Batho ba motse wo ba mpefedišitše, ba nkgalefiša go tloga mola o agwago. Ke ikemišeditše go o fediša 32ka lebaka la tše mpe ka moka tše di dirilwego ke batho ba Israele le ba Juda, gotee le magoši le baetapele ba bona, le baprista le baprofeta ba bona, le batho bohle ba Juda le badudi ba Jerusalema gore ba nkgalefiše. 33Ba mphuraletše, ga ba sokologele go nna; gomme le ge ke be ke hlwa ke ba ruta, ba be ba gana go ntheeletša le go kgalwa. 34
Jer. 7:30-31
19:1-6
Ba ile ba ba ba bea medimo ya bona ya diswantšho ya go šišimiša ka Tempeleng mo ke swanetšego go khunamelwa gona, ba e tšhilafatša. 35
2 Dikg. 23:10
Jer. 7:31
Ba bopetše Baale dintotoma ka moeding wa Hinomo, gore ba tle ba direle modimo wa seswantšho, Mologo, dihlabelo ka barwa le barwedi ba bona. Ga se nna ke ba laetšego go dira taba ye, le go nagana ga se nke ke nagane gore ba ka dira taba ya mohuta wo, gomme ba diriša batho ba Juda sebe.”
36“Ka gona, mabapi le motse wo le rego o tla gafelwa diatleng tša kgoši ya Babilonia ka ntwa le ka tlala le ka leuba la bolwetši, nna, Morena Modimo wa Israele, ke re: 37Bona, ke yo kgoboketša batho ka ba ntšha dinageng tšohle tše ke ba raketšego go tšona ke selekegile, ke befetšwe, ke bile ke galefile kudu, gomme ke yo ba bušetša felong fa mme ka ba dudiša mo ba bolokegile. 38Ke gona e tlago ba setšhaba sa ka, mme nna ka ba Modimo wa bona. 39Ke tla dira gore ba mpoife ka dipelo tša bona ka moka ba sa kgeloge, e le gore go tle go holege bona le ditlogolo tša bona. 40Ke tla dira kgwerano ya go ya go ile le bona ya gore nka se tsoge ke lesitše go ba direla tše dibotse, gomme ke tla dira gore ba mpoife, ba se sa mphuralela. 41Ke tla kgahlwa ke go ba direla tše dibotse, gomme ke tla ba dudišetša sa ruri mo nageng ye ke thabile kudu.
42“Nna, Morena, ke re: Bjalo ka ge ke ile ka tlišetša setšhaba se masetlapelo a ka moka, ka mokgwa wo mobjalo ke yo ba fa tšohle tše dibotse tše ke ba holofetšago tšona. 43Mo nageng ye lena le rego go tlilo swana le lešokeng, naga ya hloka batho le diphoofolo, gape le rego e tlilo gafelwa diatleng tša Bababilonia, nna ke re mašemo a a sa tlilo buša a rekwa. 44Batho ba tla a reka ka tšhelete, mangwalo a theko a tla ngwalwa, a kibja sekibo, a hlatselwa ke dihlatse seleteng sa Benjamene, metseng ya kgauswi le Jerusalema, le metseng ya Juda, le metseng ya dithabeng, le go ya nagengtlase, le go ya seleteng sa ka borwa se se omilego, gobane ke tla ba atla gape. Ke realo, nna, Morena.”
331Ge Jeremia a sa golegilwe ka kgorong ya mošate, Morena a buša a bolela naye a re: 2“Nna, Morena, yo ke dirilego lefase, nna, Morena, yo ke le bopilego ka le bea madulong, nna, yo leina la ka e lego Morena, ke re: 3Ntlhaeletše, mme ke tla go araba; ke tla go botša dilo tše dikgolo le tše o sa di kwešišego, tše o sa di tsebego. 4Mabapi le dintlo tša motse wo le tša magoši a Juda tšeo di lego kgauswi le go hlahlamollwa gore go agwe merako ka tšona ya go le šireletša go bahlasedi ba ba le hlaselago ba le dintotomeng tša mobu,33:4 “gore go agwe ... mobu” Seheberu ga se kwagale gabotse. nna, Morena Modimo wa Israele, ke re: 5Bahlabani ba go lwa le Bababilonia ba etla, gomme dintlo tše di tla tlala33:5 “Bahlabani ... tlala” Seheberu ga se kwagale gabotse. ditopo tša bao ke yago go ba bolaya ke befetšwe, ke galefile, gobane motse wo ke o furaletše ka lebaka la tše mpe tše badudi ba wona ba di dirilego. 6Fela ke tla alafa motse wo le badudi ba wona ka ba fodiša. Ke tla ba tlišetša boiketlo bja mmakgonthe le polokego. 7Ke tla atla batho ba Juda le ba Israele gape, gomme ka ba tsošološa ba swana le pele. 8Ke tla ba hlatswa dibe tše ba mphošeditšego ka tšona, ka ba swarela makgopo ohle a ba nkgopišitšego ka ona ba nthumola. 9Jerusalema e tla ba felo mo go nthabišago le mo ke retwago gona, le mo ke ikgantšhago ka gona, gomme seo se tla tsebja ke ditšhaba tšohle tša lefase; di tla boifa tša thothomela ge di ekwa ka tšohle tše dibotse tše ke di direlago batho ba Jerusalema, le ka katlego ye ke e tlišetšago motse wo.”
10Morena o re: “Lena le re felo mo go swana le lešoka, ga go batho goba diphoofolo tše di phelago gona. Eupša nna ke re metseng ya Juda le mekgotheng ya Jerusalema ye e se nago selo, go sego batho goba diphoofolo, go sa tlilo kwala 11
2 Dikr. 5:13
7:3
Esra 3:11
Pes. 100:5
106:1
107:1
118:1
136:1
mekgolokwane ya lethabo le tlhalalo, le ya menyanya ya manyalo, gwa kwala le mantšu a baopedi ba tliša dikabelo tša tebogo Tempeleng ya ka. Ba tla be ba opela ba re:
“ ‘Retang Morena Ramaatlaohle,
gobane ke yo botho,
gomme lerato la gagwe ke la go ya go ile.’
Ke tla atla naga ye bjalo ka mohlamonene.
Ke realo, nna, Morena!”
12Morena Ramaatlaohle o re: “Mo nageng ye ya go swana le lešoka ya go se dulwe ke batho le diphoofolo, le metseng yohle ya gona go tla buša gwa ba le mafulo mo badiša ba ka robatšago dihuswane tša bona gona. 13Kua metseng ya dithabeng, le go ya nagatlase, le go ya seleteng sa ka borwa se se omilego, le seleteng sa Benjamene, le metseng ya kgauswi le Jerusalema le go ya Juda badiša ba tla buša ba bala dihuswane tša bona. Ke realo, nna, Morena.”
14
Morena o re: “Nako e etla mohla ke tlago phethagatša se ke se holofeditšego batho ba Israele le ba Juda. 15Mehleng yeo kgoši ke tla bea setlogolo sa Dafida se se lokilego. Kgoši yeo e tla dira tše di swanelago le tše di lokilego mo nageng. 16Batho ba Juda ba tla phološwa, ba Jerusalema le bona ba tla phela ba bolokegile. Motse wo o tla bitšwa ‘Morena Morephološi’. 17
1 Dikg. 2:4
1 Dikr. 17:11-14
Nna, Morena, ke holofetša gore ka mehla go tla dula go na le setlogolo sa Dafida se se tlago ba kgoši ya Israele, 18
gape go tla dula go na le baprista ba Balefi ba ba ntlhankelago gape ba dirago dihlabelo tša go tšhungwa ka moka, le dikabelo tša bupi, le dihlabelo tše dingwe.”
19Morena a re go Jeremia: 20“Nna, Morena, ke re: Ge eba le ka senya kgwerano ye ke e dirilego le letšatši goba ye ke e dirilego le bošego, gore letšatši le bošego di se sa ba gona ka nako ya tšona, 21gona le kgwerano ye ke e dirilego le Dafida, mohlanka wa ka, e ka senyega, mme yena a se be le setlogolo sa go mo hlatlama bogošing, kgwerano ye ke e dirilego le baprista ba Balefi ba ba ntlhankelago le yona e ka senyega. 22Ke tla atiša ditlogolo tša mohlanka wa ka, Dafida, le Balefi ba go ntlhankela, gore go se kgonege go ba bala bjalo ka ge go sa kgonege go bala dinaledi tša legodimo, goba dithorwana tša lešabašaba la lebopo la lewatle.”
23Morena a re go Jeremia: 24“Afa o lemogile ka mo batho ba ba rego nna ke ngadile Baisraele le Bajuda, yona meloko ye mebedi ye ke ikgethetšego yona? Ka gona ba nyatša setšhaba sa ka, gomme ga ba sa se tšea e le setšhaba. 25Nna, Morena, ke re ge nkabe ke se ka dira kgwerano le letšatši le bošego, ke se ka bea melao ye e laolago leratadima le lefase, 26gona ke be nka lahla ditlogolo tša Jakobo le tša mohlanka wa ka, Dafida, ka se kgethe yo mongwe wa ditlogolo tša gagwe gore a buše ditlogolo tša Abrahama le tša Isaka le tša Jakobo. Ke tla šokela setšhaba sa ka, ka se atla gape.”
341
2 Dikr. 36:17-21
Morena o ile a bolela le Jeremia mola Nebukadnesare, kgoši ya Babilonia, le madira a gagwe ba hlasela Jerusalema le metsana ya kgauswi, ba thušwa ke madira a go tšwa ditšhabeng le merafeng ka moka ye e bušwago ke yena. 2Morena Modimo wa Israele a mmotša gore a ye a botše Tsedekia, kgoši ya Juda, a re: “Nna, Morena, ke tla gafela motse wo diatleng tša kgoši ya Babilonia, gomme yena o tla o tšhuma ka mollo. 3Wena o ka se mo tšwe ka diatleng; o tla thopša, wa gafelwa go yena. O tla mmona o tomalelane naye mahlo gomme wa bolela naye ka bowena, ya ba gona o yago Babilonia. 4Wena Tsedekia, kgoši ya Juda, theeletša se nna, Morena, ke go holofetšago sona. Se ke se bolelago ka wena ke gore o ka se bolawe ntweng. 5O tla ithobalela ka khutšo, gomme bjalo ka ge borakgolokhukhu ba gago bao e bego e le magoši pele ga gago ba be ba tšhumelwa diorelo, ka mokgwa wo mobjalo le wena o tla tšhumelwa diorelo. Ba tla go llela ba re: ‘Jonna, mong wa rena!’ Seo ke se le se holofetšwago ke nna, Morena.”
6Ke moka moprofeta Jeremia a botša Tsedekia, kgoši ya Juda, taba tšeo ka moka Jerusalema, 7mola madira a kgoši ya Babilonia a hlasetše motse. Madira ao a be a hlasetše le Lakishe le Aseka, yeo e bego e le yona fela metse ye e sa šetšego gare ga metse ya Juda ye e ageleditšwego ka merako.
8Kgoši Tsedekia le batho ka moka ba Jerusalema ba be ba kwane go lokolla 9makgoba a bona a Baheberu, a banna le a basadi, gore go se sa ba le yo a šomelwago ke lekgoba le e lego Mojudakayena. 10Baetapele bohle le batho bohle ba ba bego ba kwane gore yo mongwe le yo mongwe o tla lokolla lekgoba la gagwe, la monna goba la mosadi, le gore ba ka se sa tsoga ba ba dirile makgoba gape. Ba ile ba ya ka kwano yeo, ba ba lokolla. 11Eupša ka morago ba ile ba hlanama, ba ba buša, ba ba gapeletša go ba makgoba gape.
12Ke mo Morena a boditšego Jeremia 13gore a botše setšhaba gore yena Morena Modimo wa Israele o re: “Ke dirile kgwerano le borakgolokhukhu ba lena mola ke ba ntšha Egepeta mo e bego e le makgoba. Ke ba boditše gore 14
Doit. 15:12
ka ngwaga wo mongwe le wo mongwe wa bošupa motho mang le mang wa bona a lokolle Moheberukayena yo a ithekišitšego go yena ya ba lekgoba mme a mo šomela mengwaga ye e selelago. Eupša borakgolokhukhu ba lena ba ile ba se nkele hloko goba ba ntheeletša. 15Ga se kgale le hlaname le dirile tše di nkgahlago ka go lokolla Bajudakalena, la dira kgwerano pele ga ka ka Tempeleng moo ke swanetšego go khunamelwa gona. 16Eupša ya re ka morago la hlanama gape gomme la nkgoboša. Ka moka ga lena le bušitše makgoba ale le bego le a lokolotše go ya ka mo a bego a nyakile, la a gapeletša go ba makgoba a lena gape. 17Bjale ge, nna, Morena, ke re le nnyaditše ka go se lokolle Bajudakalena. Go lokile ge, nna ke tla le lokolla gore le bolawe ntweng, le bolawe le ka leuba la bolwetši, le ka tlala. Ke tla dira gore batho ba mebušo yohle ya lefase ba tšhošwe ke tše ke tlago le dira tšona. 18-19Baetapele ba Juda le ba Jerusalema, gotee le bahlanka ba ka mošate, le baprista, le batho ka moka ba naga ye ba ile ba dira kgwerano le nna ka go sepela magareng a mahlakore a mabedi a namane ye ba bego ba e pharotše ka bogare. Eupša ba lahlile kgwerano ye ba e dirilego pele ga ka, ba se phethe ditaelo tša yona. Ka gona batho ba ke tla ba dira se ba ilego ba se dira namane. 20Ke tla ba gafela diatleng tša manaba a bona ao a nyakago go ba bolaya, gomme ditopo tša bona di tla jewa ke manong le dibata. 21Tsedekia, kgoši ya Juda, le bakgomana ba gagwe le bona ke tla ba gafela diatleng tša manaba a bona ao a nyakago go ba bolaya, ka ba gafela madireng ao a kgoši ya Babilonia a sa tšogo boela morago ga gaboona. 22Ke tla laela gore ba boele mo motseng wo. Ba tla o hlasela, ba o thopa, ba o tšhuma ka mollo. Ke tla dira gore metse ya Juda e be bjalo ka lešoka, mo go sa dulego motho. Ke realo, nna, Morena.”


text:
41Ka buša ka nagana ka mo batho ba hlakišwago ka gona mo lefaseng. Bahlakišwa ba be ba lla, eupša mohomotši a se gona; ba se na wa go ba homotša, ka ge bahlakiši ba bona e le diganka. 2Ke mo ke naganego gore ba ba hwilego ba na le mahlatse, ka gobane ba ithobaletše, ba na le mahlatse go phala ba ba sa phelago. 3Eupša ba ba phalago bao bohle ke ba ba se ba kago ba tswalwa, ba ba se ba kago ba bona dilo tše mpe tše di dirwago mo lefaseng.
4Ke lemogile le gore batho ba katanela go tšwelela ka ge ba tsebafelana. Gomme le sona seo ke lefeela, se swana le go phuthela phefo ka kobo. 5Lešilo le phutha matsogo, gomme le hwa lehu la tlala. 6Go kgotsofatšwa ke bonnyane bjo o nago nabjo go phala go katana kudu, gona go swanago le go phuthela phefo ka kobo.
7Sengwe se ke lemogilego gore ke lefeela lefaseng 8ke mmotlana, mohlokamorwa, mohlokamorwarragwe. Fela ke madulaakatana, a sa kgotsofale ka ruo la gagwe. O ipotšiša a re: “Ke katanela mang, ge ke itlhokiša boipshino bjale?” Seo le sona ke lefeela, ke go itapišetša lešidi.
9Babedi ba phala o tee, gobane ge ba katana mmogo ba tla tšwelela. 10Mongwe ge a wele o tla tsošwa ke mongwekayena; kganthe motee ge a wele, ke dibonwakeyena, gobane yena o tla hloka motsoši. 11Le marobalong, ge babedi ba robetše mmogo ba a ruthetšana; motee yena a ka ruthela bjang? 12Motee a ka fenywa ke mohlasedi, eupša babedi ba ka mo palela. Gape thapo ya melogo ye meraro ga e kgaoge fela.
13Lesogana la go itlhakela eupša le hlalefile le phala kgoši ya mokgalabje ya lešilo, ye e se sa dumelago go eletšwa. 14Lona le ka no ba le etšwa kgolegong go tlo ba kgoši, le ge le tswaletšwe mohlakong mmušong wa kgoši yela. 15Ke ile ka bona bohle ba go phela lefaseng ba ema le lesogana leo la go hlatlama kgoši. 16La buša batho ba ba sa balwego, fela ba go tla ka morago ba se le rate. Ye taba le yona ke lefeela, e dio ba go phuthela phefo ka kobo.
17Ge o eya ntlong ya Modimo o itlhokomele. Go yela go theeletša go phala go yo dira dihlabelo bjalo ka mašilo a go se lemoge sebe se a se dirago.
51O nagane pele o bolela, gomme o se potlakele go tshepiša Modimo. Yena o kua legodimong, kganthe wena o mo lefaseng; ka gona, o se ke wa bolela go feta ka mo o swanetšego. 2Ge o balabala kudu o tla lora ditoro tše mpe, le ge o bolela kudu o tla no fela o bolela tša botlaela. 3Ka gona, ge o enetše Modimo keno, o hlaganele go e phetha, gobane yena ga a kgahlwe ke mašilo. Wena o phethe se o ikannego ka sona. 4
Go kaone gore o se ikane go na le gore o re go ikana o se phethe keno ya gago. 5O se ke wa dirišwa ke dipolelo tša gago sebe, mo o ka bago wa tla wa botša motseta wa Modimo gore ga se wa dira ka boomo. O reng o dira gore Modimo a go galefele, a fediše tše o di dirilego? 6Go lora kudu ga go hole selo, gomme go bolediša motho kudu.5:6 “Go lora ... kudu.” Seheberu ga se kwagale gabotse. Wena sa gago a e be go boifa Modimo.
7Ge o ka bona badiidi ba gateletšwe ebile ba hlokišwa toka le ditshwanelo mo nageng ya geno, o se makale, gobane mohlankedi yo mongwe le yo mongwe o emelelwa ke mookamedi wa gagwe, gomme ka babedi ga bona ba emelelwa ke bahlankedi ba ba ba okametšego.
8Se se holago naga kudu ke ge kgoši ya gona e rata temo.5:8 Ka Seheberu temana ye ga e kwagale gabotse.
9Motho yo a ratago tšhelete o dula a e galala; yo a ratago lehumo ga a ke a ipshina ka lona. Seo le sona ke lefeela. 10Yo a atelwago ke lehumo o atelwa le ke baji ba lona. Ga le mo hole ka selo, ge e se go le boga. 11Mošomi o robala boroko, le ge a eja ka bosese, goba a khora. Mohumi yena o ja go feta tekanyo mo e lego gore o šitwa ke go robala.
12Go na le taba ya go kweša bohloko kudu ye ke e bonago mo lefaseng: Motho o ikgobokeletša lehumo, mme le tle le mo tlišetše masetlapelo; 13a le lobe ka madimabe. A re go tswala morwa a hloke se a ka mo šadišetšago sona. 14Bjalo ka ge a tswetšwe a le fela, o tla tloga a le fela. Le ge a katane bjang le bjang, ga go se a ka tlogago le sona. 15
Pes. 49:17
1 Tim. 6:7
Se sengwe sa go kweša bohloko kudu ke ge motho a tloga ka mokgwa wola a tlilego ka wona. Go katana go mo thušitše eng? E dio ba go phuthela phefo ka kobo. 16Godimo ga moo bophelo bja gagwe o bo phetše bošuleng le mahlokong5:16 Diphetolelo tše dingwe tša kgale di re “bošuleng le mahlokong” Seheberu se re “a eja bošuleng”. a mantši a balabala, a selekegile kudu.
17Ka gona nna ke fetša ka go re: Se se loketšego motho gape se mo lebanego ke go ja le go nwa le go ipshina ka tše a di katanetšego bophelong bjo bokopana bjo Modimo a mo filego bjona, ka ge go mo lebane. 18Ge Modimo a file motho mahumo le thoto mme a mo dumeletše go ipshina ka tšona, le go leboga tše a di filwego, le go ipshina ka tše a di katanetšego, tšeo ke mpho ye e tšwago go Modimo. 19Ka ge Modimo a mo phediša ka lethabo, a ka se hlwe a hlobaetšwa ke bokopana bja bophelo bjono.
61Go na le ye nngwe taba ye e kwešago batho bohloko ye ke e bonago mo lefaseng: 2Ke ge Modimo a efa motho lehumo le thoto le bohlomphegi – tšohle tše motho a di nyakago – fela a se ke a mo dumelela go ipshina ka tšona, di lewe ke motho o šele. Ye taba ke lefeela, ke masetlapelo a magolo. 3Le ge motho a ka tswala bana ba lekgolo a ba a phela nako ye telele, le ge a ka tšofala bjang le bjang, ge a se a ka a ipshina ka menate ya bophelo le gona a se a bolokwa gabotse, gona ke re o phalwa le ke sefolotšana; 4gobane go tswalwa ga sona ga go thuše selo, ga se bone seetša, le go rewa leina ga se rewe, 5le letšatši ga se le bone, ga se tsebe selo, fela se ikhuditše go phala yena. 6Yena, le ge a be a ka phela mengwaga ye sekete a e boeletša a sa ipshine ka bophelo, a ke re o ya felo gotee le sefolotšana?
7Motho o itapiša go dio hwetša diyamaleng, le ge go le bjalo ga a khore. 8Na mohlalefi o phala setlaela ka eng? Modiidi yena go mo thušang go tseba go phedišana le batho? 9Go kgotsofala ka tše o nago natšo go kaone go phala go ba le pelo ye telele, gobane go ba le megabaru le gona ke lefeela, ke go phuthela phefo ka kobo.
10Tšohle tše di lego gona di šetše di theilwe maina, le gona go a tsebja gore motho ke motho, mme a ka se sekišane le yo a mo fetago ka maatla.6:10 “yo a mo fetago ka maatla” Ke go re “Modimo”. 11Go bolela kudu ke go itshwenya, gomme go hola motho ka eng? 12Kgane ke mang yo a tsebago tše di holago motho bophelong bjo bokopana bjo bja go se re selo, bja go feta bjalo ka moriti? Ke mang yo a ka mmotšago se se tlago hlaga mo lefaseng ge yena a hwile?


text:
Tlema dieta tseo samma,
Gobane se sethukga ke tshusa,
Aowi, a kopana le pela e thutha,
Ee, kera yona tau ya mariri,
Mosadi mogolo a tsea kgakgang,
Yago poretsa masasa.
Ya mogerula ka leihlo le suru,
Ya emisa boya ba yona molaleng,
Ya thoma go golola pele gagwe,
E ntshitse leleme le phuphuma ditete,
Aowi, o wetse fase ka sefahlego.
A bolela le badimo ba gabo ga bjale,
A gweletsa a tshikinya mmele,
Tau ya ngatetsa mosala,
Ya hlomoga pelo go mosadi woo,
Ya rotologela masohlosohlong,
Sile, ya sepele samma ruri.


text:
MEKGATLO YA GO SE ANGWE KE TEFELO YA MOTŠHELO
Mekgatlo yeo e sego ya Poelo le Motšhelo
Mekgatlo yeo e sa hwetšego poelo e kgatha tema e kgolo setšhabeng ka ge e abelana maikarabelo a magolo kudu le Mmušo bakeng sa kagišano le tšweletšo ya dinyakwa tša mo nageng. Tshwaro ya go fapana ya motšhelo e akanyeditšwe go thuša mekgatlo ya go se hwetšego poelo ka go katološa ditlabelo tša bona tša tšhelete. Tshwaro ya go fapana ya motšhelo bakeng sa mekgatlo yeo e sa hwetšego poelo ga e dirego ka go itiriša, gape mekgatlo yeo e fihlelelago dinyakwa tšeo di beilwego go Molao wa Motšhelo wa Letseno, 1962, e swanetše go dira kgopelo ya go lokollwa. Ge eba kgopelo ya go lokolla e dumeletšwe ke SARS, mokgatlo o ngwadišitšwe bjalo ka Mokgatlo wa go Hola Setšhaba (PBO) gape o fiwa nomoro tšhupetšo e kgethegilego ya PBO. Go bohlokwa kudu go lemoga gore mokgatlo wo o nago le kgahlego ya go dira poelo goba wo o ngwadišitšwego bjalo ka mokgatlo wa go se hwetše poelo (NPO) goba Khamphani yeo se sa Dirego Poelo (NPO) ga e khwalifaye ka go itiriša go hwetša tshwaro ya go fapana. Mokgatlo o tla ipshina fela ka tshwaro ya go fapana ya motšhelo morago ga ge o dirile kgopelo gape o filwe tumelelo bjalo ka Mokgatlo wa go Hola Setšhaba (PBO) ke ba Uniti ya ba go se Angwe ke Motšhelo (TEU).
Na Mokgatlo wa go Hola Setšhaba ke eng (PBO)
Maemo le dinyakwa tša mokgatlo gore o dumelelwa bjale ka PBO a ka gare ga karolo 30 mola melao ya go laola tshwaro ya go fapana ya lekgetho ya PBO e hwetšagala go karolo 10(1)(cN). Karolo 10(1)(cN) e fana ka go se angwe ke motšhelo wo o tlwaelegilego wa dirasiti le kgoboketšo tša go dumelelwa tša di-PBO. Dirasiti tše dingwe le dikgoboketšwa go tšwa dikgwebišanog goba ditiragalo tša dikgwebo di ka se lefišwe motšhelo. Di-PBO di na le tokelo le maikarabelo a go diriša tšhelete ya setšhaba, yeo ba e hwetšago do meneelo le dikrante, ka kgahlego ya setšhaba ka go se lefele motšhelo. Meneelo goba dikrante di ka amogelwa go tšwa go setšhaba ka kakaretšo goba thwii goba go se amogele thwii go tšwa go Mmušo. Go tloga go le bohlokwa go tiišetša gore mekgatlo yeo e sa lefelego motšhelo e diriše tšhelete ya yona ka moikarabelo, kudu e dirišwe bakeng sa morero wo o hlalosišwego, ntle le go ikhola, go akaretša batlhami le batshephiwa. Di- PBO tše di dumeletšwego di swanetše go tšwelapele go obamela le Molao le melao e mengwe yeo e nyalelanago le yona ka mehla. Se se akaretša thomelo ya dipušetšo tša motšhelo tša ngwaga go fomo ya IT12EI.Pušetšo ya motšhelo wa letseno o thuša Komišinare go kgona go lekola ge eba PBO yeo e dumeletšwego e šoma go ya ka dikgaoletšo tšeo di ngwaletšwego tša tumelelo yeo e filwego le go lemoga ge eba melao ya motšhelo wa seripana o a diragatšwa go dirasiti le dikgoboketšwa tše di hweditšwego ka ditiragalo tša kgwebišano goba kgwebo tšeo di sa khwalifayego bakeng sa go se lefele motšhelo. Mokgatlo wo o fanago ka thušo ya boithutelo, dipasari le dithušo tša go ithuta, dinyakišišo goba go ruta e swanetše go obamela maemo ao a ngwetšwego ka go Molawana R.302 (o phatlaladitšwego go Kuranta ya Mmušo Nom. 24941 ka 28 Feberware 2003).
Meneelo ya go lefišwa motšhelo (Dirasiti tša Karolo 18A)
Mmušo wa Afrika Borwa o lemogile gore mekgatlo e mengwe e itshepile meneelo ya setšhaba gomme go hlohleletša meneelo yeo o fana ka kgogelo ya motšhelo bakeng sa meneelo yeo e dirilwego ke balefela motšhelo. Bokgoni bja go fan aka dirasiti tša go gogelwa motšhelo boya ka karolo 18A ya tumelelo ya TEU, gape e kgaoletšwa go mekgatlo e itšeng yeo e dumeletšwego yeo e dirišago meneelo go lefela Ditiro tša go Hola Setšhaba e dumeletšwego. Molefela motšhelo yo a neelago ka botshepegi ka kheše goba thoto go ya ka karolo 18A-mokgatlo wo o dumeletšwego, o na le tshwanelo ya go gogelwa letseno la motšhelo ge eba moneelo o thekgwa ke karolo 18A ya rasiti yeo e filwego ka mokgatlo, goba mo mabakeng a mangwe, ke setifikeiti sa mongmošomo sa go laetša meneelo yeo e dirilwego ke mošomi. Palo ya meneelo e ka khwalifaya bakeng sa kgogelo ya motšhelo e kgaoleditšwe.
Thomelo ya IT12EI (Pušetšo ya Motšhelo wa Letseno)
Mekgatlo yeo e sa angwego ke tefelo ya motšhelo e swanetše go romela pušetšo ya letseno la motšhelo la IT12EI leo le ka hwetšagalago ka tsela ye:
- Ka eFiling ge eba o ngwadišitše bjalo ka eFiler;
- Ka go founela SARS Contact Centre go 0800 00 7277;
- Ka go etela lekala la SARS; goba
- Ka go letšetša goba go etela ofisi ya Yuniti ya ba go se Angwe ke Motšhelo (TEU)
Lemoga: Difomo di ka kgopelwa go tšwa go SARS bakeng sa go tlatša ka letsogo, gomme tša poswa ke molefela motšhelo ka tshedimošo e kopantšwego mmogo ka barcode ya go letediša. Pušetšo bakeng sa dikhamphani e swanetše go tlatšwa gomme e romelwa ka ngwaga ka letšatšikgwedi le le beilwego ke SARS. Pušetšo ya letseno la The IT12EI e ka romelwa ka mekgwa e latelago:
- Ka eFiling ge eba o ngwadišitšwe bjalo ka eFiler.
- Go di tsenya ka lepokising la tlogelo go lekala la SARS; goba
- Ka Poso
Go thuša ka tlatšo ya pušetšo ya IT12EI, o ka šupetša go Tlhahli ya ka Pejana – Ka fao o ka tlašago pušetšo ya letseno: Ditheo tša go se Angwe ke tefelo ya motšhelo (IT12EI).
Tirelo yeo e Fiwago ke TEU
TEU ke ofisi ya maikemišetšo yeo e hwetšagalago ka SARS yeo e šomago ka dikgopelo ka moka tša mekgatlo ya go se angwe ke motšhelo bakeng sa tumelelo bjalo ka di-PBO. Go thibela go se šome gabotse le tšhomišompe, TEU e lebelela gape obamelo ya di-PBO ka dinyakwa tša tumelelo. Gape maikarabelo a mangwe a TEU ke go dira tekolo. TEU e šoma ka dikgopelo bakeng sa go se angwe ke tefelo ya motšhelo wa letseno mabapi le dipeelano tša Molao wa Motšhelo wa Letseno, 1962: –
TEU GAE lebelelane le dikgopelo tša go se lefele motšhelo tša batho ka bong, Bahiri ba Mešomo (IRP30), Dikoporasi, Dikoporasi tša go Tswalelwa, Ditrasete tše Kgethegilego, Dikoporasi tša Lekgotla, Dikhamphani tša Boloko bja Kabelo, VAT, PAYE/UIF/SDL, Matlotlo a Kholego le Disosaethe tša Poloko. Go hwetša thušo ka enngwe le nngwe ya tše, ka kgopelo founela Contact Centre go 0800 00 7277.
Kgokaganyo ya Yuniti ya go se Angwe ke tefelo ya Motšhelo
Aterse ya Bodulo:
2nd floor, SARS Pretoria CBD branch,
C/o Lillian Ngoyi and Francis Baard Streets
Pretoria, 0002
Aterese ya poso:
P.O. Box 436
Pretoria
0001Mogala: 012 – 483 1700 Fekese: 012 – 483 1701 Emeile:[email protected]


text:
Rathoke
Rathoke ke motsana mmasepaleng wa Ephraim Mogale ka Sekhukhune district.Terotswana ya kgauswi ke Marble Hall.Motsana wo o busa ke Kgoro ya Majaneneng ya Maboaboa Kekana. Rathoke e hlotswe ka 1947, ena le dikolo tse nne, elego Rathoke, Moremoso, Ramagohu le Mabake.
Ditšhupetšo[lokiša | edit source]
Rathoke ke motse wa magaeng gola moutse-bophirima, kua porofenseng ya Limpopo. Yona etumile ka goba ye engwe ya metse yeo e tletsego ka matebele a senyakalo. Le ke leleme leo le bolelwago kudu kua toropong ya ga Mokopane. Badudi ba Rathoke bana le ditene tse kgoparara tseo di ba thusago ka temo ya mmidi ga mmogo le lehumo la dikgomo. Efela, bjalo ka metse ya magae, tshokolo ya meetse e godimo kudu. Dikolo tsona di akaretsa tse pedi tsa tlase elego Rathoke primary le moromoso. Dikolo tse tse pedi di ruta baithuti go fihla go mphata wa bo tshelela. Mme, ba swanelwa ke go ingwadisetsa mphato wa bo supa wa sekolong sa ka godimonyana se se phagamego sa Ramagohu, go fihla go mphato wa bo senyane. Seo se phagamego ke Mabake; se na le mephata e meraro go thoma go mphata wa bo lesome go fihla gowa bo lesometeepedi.
- ↑ 1.0 1.1 1.2 1.3 "Main Place Rathoke". Census 2011.


text:
Go nyalwa le yo mongwe wa manaba wa batho ba kgethologanyo go be go se bonolo. Nelson Mandela o be a dula a le gare ga ditaba tša ANC, mabapi le dintwa tša semolao gomme ntlo ya Winnie e be e hlwa e na le maphodisa. Winnie o be a na le kamano ya gagwe, le ge a be a imile. Ka 1958 o be a amegile mo ntweng ya lwantšha dipasa ye se le ya tsebega ka Agostose 1956 bjalo ka Matšhe wa basadi ba lwantšha melao ya go swana.
O be a le yo mongwe gare ga basadi ba ba 1 000 ba go golegwa. Yena le na bangwe ba tšere sephetho sa go dula kgolegong dibeke tše pedi bakeng sa go kgopelo peila/go tšwa. Ke gona fao a ilego a ba magare a šoro ya Afrika Borwa ka dikgolegong.
Ka morago ga ge a lokollwa setšhaba le maphodisa a tlile go mo tseba bjalo ka lebotho la go amanago/mosadi wa maatla yo a kgonago go ikemelela ka ntle le monna wa gagwe wa yo tumilego. Ka morago ga go lahlegela ke mošomo wa gagwe mo sepetleleng sa Baragwanath. Yena le morwedi wa Nelson, Zenani, ba belegwe ka 1959 go latela tiragalo ye.
Winnie o hweditšE thekgo go tšwa go basadi ba bagwe mo ntweng kgahlanong le kgethologanyo ya pušo. Ba bangwe ba basadi ba ke batho ba go swana le; Lillian Ngoyi, Helen Joseph, Albertina Sisulu, Florence matomela, Frances baard, kate molale, Ruth Mompati, hilda bernstein le Ruth wa mathomo.
Basadi ba, ba ile b aba balekana ba Winnie bao a ba tshepego, selo seo se bego se le sewelo ka nako yeo. Gantši bao ba bego ba le balekana ba masole a dipolotiki a go swana le Winnie ka moragonyana ba be utollotše go ba le ditshebi tša mmušo. Go be go le boima go tshepha batho. Mathata a ile a tsoga magareng ga Winnie le lapa la gagwe kua gae mo Transkei ka morago ga ge Molao wa Taolo ya kgethollo o be o tšweletšwa.
Chief Kaizer Matanzima, yo mongwe wa balekane ba Winnie le mongmošomo wa tate wa gagwe, o be a le mo lehlakorng la mmušo go thekga molao. Se e be se lwantšha ke Pondo sehlopha sa thulano se bitšwago Intaba, bao ba ilego ba hlasela lapa la Winnie bošego bjo bongwe, e be ba betha mmatswale wa gagwe e be ba tuka ntlwana fase. Tlhaselo e hlotše bogole bja letheka karogano ya mosadi yo a tšerogo Winnie bjalo ka ngwana wa gagwe mengwaga ye pele.
O hlokofetše ka morago ga nako nnyana. Ge go le bjalo, Tate wa Winnie o ile a tšwetše pele go thekga Matanzima, e be a swara maemo a Kabinete mo legae la Transkei. Winnie o bone se bjalo ka go eka ka ge o bone o ka re tate wa gagwe o be a le lahlakoreng la manaba. Thulano e ile ya senya lapa.Translated by Lebogang Sewela


text:
211Dihlogo tša malapa a Balefi a ile a tla go moprista Eleasara le go Joshua, morwa wa Nunu, le go dihlogo tša malapa a dikgoro ka moka tša Israele. 2
Ba re go bona moo Shilo, nageng ya Kanana: “Morena o laetše Moshe gore le re fe metse ye re ka dulago go yona, gotee le naga ye e e dikologilego ya phulo ya maruo a rena.” 3Ka gona setšhaba sa Israele sa fa Balefi metse ye mengwe le mo ba fudišago gona dinageng tša sona, go ya ka taelo ya Morena.
4Malapa a kgorwana ya Kehate e bile a mathomo a go fiwa metse. Malapa a ditlogolo tša moprista Arone a ile a fiwa metse ye lesome le ye meraro nageng ya Juda le ya Simeone le ya Benjamene. 5Ba ba šetšego ba kgorwana ya Kehate ba ile ba fiwa metse ye lesome nageng ya Efraime le ya Dane le ya seripa sa kgoro ya Manase sa ka bodikela.
6Kgorwana ya Gershone e ile ya arolelwa metse ye lesome le ye meraro nageng ya Isakara le ya Asere le ya Naftali le ya seripa sa kgoro ya Manase sa ka bohlabela, se se bego se le ka Bashane.
7Malapa a kgorwana ya Merari a ile a arolelwa metse ye lesome le ye mebedi nageng ya Rubene le ya Gade le ya Sebulone.
8Ka go dira matengwa setšhaba sa Israele se ile sa fa Balefi metse ye le phulo ya yona, bjalo ka ge Morena a laetše Moshe se setšhaba se swanetšego go se dira.
9Šea maina a metse ya naga ya Juda le ya Simeone yeo e ilego ya fiwa 10ditlogolo tša Arone tše e bego e le tša kgorwana ya Kehate, ditlogolwana tša Lefi. Metse ya bona e bile ya mathomo ya go arolwa. 11Ba ile ba fiwa motse wa Arba – Arba e be e le tatagoAnake – wo bjalo o bitšwago Hebrone, kua nageng ya dithaba ya Juda, gotee le naga ye e e dikologilego ya phulo. 12Le ge go le bjalo, mašemo a motse gotee le metsana ya wona a be a šetše a filwe Kalebe, morwa wa Jefune.
13Ditlogolo tša moprista Arone di ile tša fiwa metse ye e latelago go tlaleletša Hebrone, wo mongwe wa metse ya botšhabelo: Libna, 14Jatire, Eshtemoa, 15Holone, Debire, 16Aine, Juta le Bethe-Shemeshe, gotee le phulo ya yona, e le metse ye senyane ya kgoro ya Juda le ya Simeone. 17Nageng ya Benjamene ba ile ba fiwa metse ye mene, e lego Gibeone, Geba, 18Anathote le Alemete, gotee le phulo ya yona. 19Metse ye e ilego ya fiwa baprista, ditlogolo tša Arone, ka moka e be e le ye lesome le ye meraro, gotee le phulo ya yona.
20Malapa a mangwe a kgorwana ya Balefi ya Kehate a ile a fiwa metse ye mengwe nageng ya Efraime. 21-22Ba ile ba fiwa metse ye mene le phulo ya yona, e lego wa Shekeme kua nageng ya dithaba ya Efraime, wo e bego e le wo mongwe wa metse ya botšhabelo, le wa Gesere, le wa Kibtsaime, le wa Bethe-Horone. 23Nageng ya Dane ba ile ba fiwa metse ye mene, e lego Elteke, Gibetone, 24Ayalone le Gate-Rimone, le phulo ya yona. 25Nageng ya seripa sa kgoro ya Manase sa ka bodikela ba ile ba fiwa metse ye mebedi, e lego Taanake le Gate-Rimone, le phulo ya yona. 26Metse ye e ilego ya fiwa malapa a a kgorwana ya Kehate ka moka e be e le ye lesome, gotee le phulo ya yona.
27Sehlopha se sengwe sa Balefi, e lego kgorwana ya Gershone, se ile sa fiwa metse ye mebedi nageng ya seripa sa kgoro ya Manase sa ka bodikela, e lego Golane, kua Bashane, wo mongwe wa metse ya botšhabelo, le Ashtarote, le phulo ya yona. 28Nageng ya Isakara ba ile ba fiwa metse ye mene, e lego Kishione, Daberate, 29Jarmute le Ene-Ganime, le phulo ya yona. 30Nageng ya Asere ba ile ba fiwa metse ye mene, e lego Mishale, Abdone, 31Helkate le Rehobo, le phulo ya yona. 32Nageng ya Naftali ba ile ba fiwa metse ye meraro, e lego Kedeshe kua Galilea, wo mongwe wa metse ya botšhabelo, Hamote-Doro le Kartane, le phulo ya yona. 33Metse ye e ilego ya fiwa malapa a a fapanego a kgorwana ya Gershone ka moka e be e le ye lesome le ye meraro, le phulo ya yona.
34Balefi ba ba šetšego, e lego kgorwana ya Merari, ba ile ba fiwa metse ye mene nageng ya Sebulone, e lego Jokneamo, Karta, 35Dimna le Nahalale, le phulo ya yona. 36Nageng ya Rubene ba ile ba fiwa metse ye mene, e lego Betsere, Jahatse, 37Kedemote le Mefaate, le phulo ya yona. 38Kgorong ya Gade ba ile ba fiwa metse ye mene, e lego Ramote, kua Gileade, wo mongwe wa metse ya botšhabelo, Mahanaime, 39Heshbone le Jasere, le phulo ya yona. 40Ka gona metse ye e ilego ya fiwa kgorwana ya Merari ka moka e be e le ye lesome le ye mebedi.
41-42Metse ye e ilego ya fiwa Balefi nageng ya setšhaba sa Israele ka moka e be e le ye masome a mane a metšo ye seswai, le phulo go dikologa motse wo mongwe le wo mongwe.
43Ka fao Morena a neela Baisraele naga yela a bego a enetše borakgolokhukhu ba bona gore o tla ba fa yona. Ge ba e thopile, ba ile ba dula fao go yona. 44Morena a ba khutšiša nageng ka moka, bjalo ka ge a be a enetše borakgolokhukhu ba bona. Ga go le o tee wa manaba a bona yo a ilego a ba kgona, ka gobane manaba ohle a bona Morena o be a a gafetše diatleng tša bona. 45Morena o ile a phethagatša tšohle tše botse tše a di holofeditšego setšhaba sa Israele; gwa se ke gwa šala le se tee.


text:
Letšatši le lengwe le le lengwe ge Sisanda wa go ba le mengwaga ye seswai a fihla gae a etšwa sekolong, o hlobola yunifomo, a ja matena a ba a bapala moraloko wa morabaraba le rakgolo wa gagwe. Ba ipshina kudu ba fofiša “dikgomo” borotong ebile ga a sa nyaka le go emiša. Efela ka morago o ile a mo gopotša gore o nyaka go ba molaodi wa panka ka letšatši le lengwe ge a gola.
“O ka dira seo bjang ntle le go ya sekolong sa thuto ya godimo?” rakgolo wa gagwe a dira metlae.
Sisanda a itshegela. “Ke tla ya sekolong sa thuto ya godimo le yunibesithi. Ke ka fao ke šomag kudu sekolong!”
Sisanda ke yo motelele kudu go feta mengwaga ya gagwe – o tšeeletše tatagwe. O tšeeletše mmagwe ka sefahlego sa nkgokolo le momyemyelo wo mobotse. Letšatši ka letšatši batswadi ba gagwe ka bobedi ba tsoga e sa le mesong ba ya mošomong lešokeng la diphoofolo la kgauswi. Ka nako ye sekolo sa Sisanda le bagwera ba gagwe se thoma, dihlopha tša baeti di tla be di fihla go tlo bona diphoofolo tše botse tša Afrika.
Ka letšatši la matswalo a gagwe la mafelelo, Sisanda o filwe tshwaro ya go kgethega – batswadi ba gagwe ba mo dumeletše go swarela moletlwana ka lešokeng la diphoofolo. Ka lešokeng la diphoofolo dithutlwa di be di fišagelwa go tseba ka ga sehlopha se sa batho. Di taolotše melala ya tšona ye metelele gore di bone mokete gabotse gomme di be di bonala di nyaka le khekhe ya letšatši la matswalo! Sisanda o be a rata dithutlwa. Diphoofolo ka moka di be di kgethegile go yena, efela o ratile kudu dithutlwa tše di telele tša boleta. O be a ka fetša letšatši ka moka a di lebeletše.
Ka Labohlano le lengwe, tatago Sisanda o ile a boya mošomong ka pela. O be a bonala a befetšwe.
“Go senyegile kae, Tate?” Sisanda a botšiša.
“Lehono motšhitšhi wa dinose o lomile thutlwa ya mma,” gwa hlaloša tatago Sisanda. “Hlogo ya yona e be e rurugile ka lebaka la go lomiwa gomme le mahlo a yona a mabotse a tswalelegile. Re lekile go e thuša efela, gwa se thuše selo – e ile ya hwa. Sa go kweša bohloko kudu ke gore e be e na le namanyana yeo e lego gore e sa e hloka.”
“Aowaowa!” a realo Sisanda a thoma go lla. “Okare nkabe go na le se nka se dirago. Ngwana wa thutlwa o swanetše go ba a lla bjalo ka nna.”
Sisanda a tšwela pele go lla. Mmagwe o ile a leka go mo homotša. O ile a ba a balela Sisanda kanegelo ya tlaleletšo ka nako ya go robala go mo thuša go lebala ka bohloko bjo a bo kwešitšwego ke ngwana wa thutlwa. Mafelelong, Sisanda o ile a robatšwa ke lentšu la mmagwe.
Mesong ya go latela Sisanda o ile a tsoga a na le kgopolo!
“Nka ya le lena mošomong lehono?” a botšiša tatagwe. “Ke swaretše ngwana wa thutlwa mpho.”
Batswadi ba gagwe ba ile ba lebelelana, ba myemyela gomme ba re, “Ee, o ka sepela le rena.”
E be e le letšatši le borutho efela go na le maru. Lešokeng la diphoofolo go be go rile tuu ka tsela ya go se tlwaelege.
“Ke nagana gore letšatši ga le tšwelele lehono ka gobane le nyamišitšwe ke ngwana wa thutlwa,” a realo Sisanda.
Tlou ye kgolokgolo e be e lebeletše maloko a lapa ge ba sepela.
“Mo gongwe e makatšwa ke ge mosetsana yo monnyane a eya mošomong le batswadi ba gagwe,” a realo mmago Sisanda.
Sisanda a dumela ka hlogo. “E tlile go makatšwa ke seo e tlilego go se bona,” a nagana.
Ba hweditše ngwana wa thutlwa a eme a le tee. Molala wa yona o mo telele o be o lekeletše gomme mahlo a yona a magolo a matsotho a be a laetša bodutu. Sisanda o ile a ema kgauswi le yona ka fao a ka kgonago. O ile a bula mokotlana wa gagwe a ntšha puku. Batswadi ba gagwe ba ile ba makala, a thoma go balela ngwana wa thutlwa. E ile ya retološa hlogo go ya thoko ya lentšu la gagwe gomme ya theeletša ka fao o ka rego e kwešiša lentšu le lengwe le le lengwe. Mathomong, batswadi ba Sisanda ba be ba gopola gore go balela thutlwa ke bohlola, efela ba fetola menagano ge ba bona ka fao e bonalago e le khutšong ka gona – mahlo a yona a go laetša boleta a lebeletše Sisanda.
“Kanegelo ya ka e dirile gore a ikwe bokaone,” Sisanda a botša rakgolo wa gagwe ge a fihla gae.
Sisanda o ile a ya go etela ngwana wa thutlwa mathapama a mantši le mafelelong a beke. Gomme nako le nako ge a eya o be a eya le kanegelo ye nngwe go e balela. Bagwera ba babedi ba baswa ba be ba kgahliša, ba kgahla le baeti bao bego ba ba bona ge ba feta gomme ba ba tšea le dinepe.
Gannyanegannyane ngwana wa thutlwa a maatlafala. Batho ba kua lešokeng la diphoofolo ba be ba e hlokomela gabotse gomme lerato la go tšwa go mogwera yo moswa, Sisanda,le thušitše kudu.
Letšatši le lengwe molaodi wa lešoka la diphoofolo o ile a kgopela Sisanda gore a reele mogwera wa gagwe yo moswa leina.
“Ke nagana gore Thokozani ke leina le le botse,” a realo Sisanda.
Ka letšatši la go latelamolaodi wa lešoka la diphoofolo o ile a leletša morutiši wa Sisanda mogala. O ile a laletša baithuti ka moka ba ka mphatong wa Sisanda go tla go tsebana le Thokozani. Thutlwa ya botse e be e gotše e le ye telele ebile e tieletše ka dikgwedi tše tharo morago ga ketelo ya mathomo ya Sisanda.
Ka letšatši la leeto, bana ba Kreiti ya 3 ba masomenne ba be ba letetše gore dikgoro tša lešoka la diphoofolo di bulwe ka phišagalelo. Morago Sisanda o ile a ba etelela pele ka moka a ba iša go Thokozani. Bana ba bangwe ba be ba lebeletše thutlwa ye telele ka makalo. Ba bangwe ba be ba sega ebile ba tšhogile. Morutiši wa bona, Mtšana Khanyile,o ile a myemyela.
“Mogwera wa gago o botse, Sisanda. O tloga o mo loketše kudu,” a realo ka boleta.
“Ke mang leina la gagwe?” gwa botšiša mošemane yo mongwe.
“Thokozani,” gwa araba Sisanda.
“Thokozani e ra gore ‘Thabang’,” gwa hlaloša Mtšana Khanyile.
Bana ba ile ba dula fase ba theeletša Sisanda a bala kanegelo yeo a e baletšego Thokozani ka letšatši la mathomo leo ba kopanego ka lona. Molaodi wa lešoka la diphoofolo o ile a tšea dinepe. Le baeti bao ba bego ba feta ba ile ba tšea dinepe. Le motšeadinepe wa kuranta ya selegae o ile a tšea dinepe. O ba tshephišitše gore senepe sa bona se tla tšwa ka kuranteng e se kgale. Bohle ba ile ba thakgala.
Mpho ye botse bjang! Go balela go fodiša mogwera.


text:
Maikemišetšo a magolo a puku ye ke go thuša malapa a dinaga magaeng ao a nago le dikgogo tše mmalwa le batho bao ba sa kgonego go hwetša maele ga bonolo ka go oketša tšweletšo ya nama le mae tša dikgogo tša bona. Nama le mae di nale protene yeo e thušago bana gore ba gole ka botelele ba be ba tie, le gore mabjoko a bona a gole ga botse gore bakgone go ithuta ga bonolo. Go bohlokwa le gore batswetši ba hwetše protene ya boleng bja godimo e ntši yeo e hwetšagalago maeng le nameng ya kgogo. Phepo e botse e bohlokwa go maphelo.
Puku ye e diretšwe go thuša ka ga koketšo ya tšweletšo ya dikgogo tša segae tšeo di itshelelago dijo e bile di itlhokomela, ka go tsebiša ditsela tše bonolo tša motheo le dinyakwa tše mmalwa tša go se ture. Ga ntši basadi ba hlokomela dikgogo ka go lemoga bohlokwa bja mae le nama go phepo le maphelo a bona le bana ba bona. Go rua dikgogo go ka thuša le ka tšhelete. Dikgogo tša segae le dithole tšeo di feditšego go beela di nale theko e botse mo Afrika Borwa, le mae a rekišega ga bonolo go baagelane.
ya khalsiamo. Kalaka e nale theko e fase mme e swanetše go fiwa ka thoko ka sebjaneng lefelong la go oma. Makgapetla a mae ao a šitšwego a ka fiwa dithole go oketša khalsiamo, uepša o wa bediše pele le merogo e me tala. Ka tsela ye makgapetla a ka se phatlalatše malwetši.
Ke rata go leboga morena David Farrell ka mošomo o mo golo wa go ngwala šupa tsela ye. Ke leboga le thušo ya badirišane ka yena. Ke sa lebale le mekgatlo yeo e tsentšego letsogo go thuša ka mašeleng a go lefela ditshenyegelo. E ka ba phošo e kgolo go se leboge bašomedi ba kgoro ya tša dikgogo ya Unibesithi ya Stellenbosch le mogolwane wa ka Doreen Magolego ka thekgo ye ba go mpha yona ge kebe ke fetolela šupatsela ye.
D.J. FARRELL
The University of Queensland
April, 2000


text:
611
Luk. 7:22
Moya wa Morena,
Mong wa bohle,
o na le nna.
Yena o mpeile gore ke yo begela
baikokobetši ditaba tše dibotse,
ke bee ba ba nyamilego pelo,
ke begele dibofša khunologo,
le ba ba lego kgolegong tokologo.
2
O nthomile go bega
gore nako e fihlile
ya gore Morena a phološe setšhaba sa gagwe
mme a se lefeletše manabeng a sona.
O nthomile go homotša bohle ba ba iletšego,
3le go išetša ba ba llago kwa Sione lethabo.
Ba ka se sa itšhela dihlogo ka mobu,
goba ba apara diaparo tša go ilela,
eupša ba tla apara tša botšhepi,
mme ba tlola ka dinkgabose.
Ba tla opela ditumišo bakeng sa go nyama.
Ba tla swana le mehlare ye Morena a e bjetšego ka boyena.
Ba tla dira tše di lokilego,
mme ba reta Modimo ka lebaka la tše a di dirilego.
4Ba tla tsošološa meago yela e phušotšwego mehleng ya pele.
5Lena setšhaba sa ka, bašele ba tla le dišetša mehlape,
ba le lemela mašemo,
ba le hlokomelela le dirapa tša merara.
6Le tla tsebja le le baprista ba Morena,
bahlanka ba Modimo wa rena.
Le tla ipshina ka mahumo a ditšhaba,
gomme la ikgantšha ka ona.
7Bakeng sa go lewa ke dihlong le tla hlomphega kudu,
mme bakeng sa go goboga la duduetša,
ka ge Morena a le šegofaditše.
Le tla dula nageng ya lena,
gomme moo thoto tša lena tša oketšega gabedi;
lethabo la lena e tla ba la go ya go ile.
8Morena o re:
“Ke rata toka mme ke hloile bohlakodi le bokgopo.
Ke tla botegela go putsa setšhaba sa ka,
gomme ka dira kgwerano ya go sa felego le sona.
9Ditlogolo tša bona di tla tuma gare ga ditšhaba;
mang le mang yo a di bonago o tla dumela gore ke tšona setšhaba se ke se šegofaditšego.”
10
Re thabetše kudu tše Morena a di dirilego.
Re swana le monyadi ge a apara diaparo tša botšhepi,
goba monyadiwa ge a apara dipheta tša gagwe.
Modimo o re apešitše phologo le tlhakodišo.
11Ruri, bjalo ka ge lešoka le hlogiša dimela,
bjalo ka ge peu e mela mme e gola, le serapa se mediša peu,
Morena, Mong wa bohle,
o tla re phološa gomme ditšhaba tšohle di tla mo tumiša.


text:
Folaga ya Setšhaba, yeo e ilego ya šomišwa pele ke Mna. Fred Brownell ka Aporele 27 1994, yo a bego a le moromiwa wa Mmušo wa Afrika Borwa. Mebala le moakanyetšo di laetša histori ya go tšwa folageng ya Afrika Borwa.
Dikopanyo tša mebalana ya go fapana di na le ditlhalošo tše itšego go batho ba bangwe, ka fao ga go na seka le se tee seo se ka šomišwago go tšona.
Bohlokwa bja moakanyetšo wa folaga bo thoma ka kota ya folaga ka sebopego sa V seo sepelago ka mokgwa wa rapama go ya go mathoko a ka ntle. Se se šupa go kopanya ye melawana ya batho ba go fapafapana ba setšhaba sa Afrika Borwa lego iša tsela ya botee. Kopano le botee di tšwa go morero wa Afrika Borwa wa leswao la naga - Botee bja Maatla.
Ge o fufiša Folaga ya setšhaba mananeo a itšego go a swanetše go hlomphiwa ka ge a hlalositšwe mo Kuranteng ya Mmušo, Gazette 22356, Tsebišo 510 ya 8 June 2001. Ge e le gore o bontšha folaga ya setšhaba aa Afrika Borwa ka mokgwa wa rapama hoist seam e swanetše go ba mo seatleng se sennyane le la Red band ka godimo.
Ge o bontšha folaga ka godimothwii wa ya kgahlanong le leboto, red band e swanetše go ba mo seatleng se se nnyane sa ponalo le Brithane ya seam ka godimo. Ka nako ya kopano ya setšhaba, ge folaga ya setšhaba e bontšhitšwe kgauswi goba ka morago ga seboledi, Folaga ya setšhaba e swanetše go bewa go lebana le diboledi ka letsogong le legolo. Ge e ka bewa go gongwe mo kopanong, bjale e swanetše go ba ka letsogong le legolo la batheeletši.Translated by Lebogang Sewela


text:
Mesong ye mengwe le ye mengwe, ge letšatši le thoma go ntšha nko, phorokgohlo ye nnyane e be e fofa go tšwa sehlageng sa yona, ya kotama lekaleng la mohlare wa mogarenate, ya phurulla maphego, ya emiša hlogo ya thoma go opela koša ye bose kudu ya go amogela seetša sa mesong.
Mesong e mengwe ge nonyana e fetša go opela, e ile ya lebelela tlase gomme ya bona garenate ye kgolo ya go butšwa. Garenate e swanetše go ba e pharogile ge e betha fase, ka ge dithapo tša yona di be di phatlaletše bjalo ka magakadima a mabotse a mahubedu a phadima letšatšing.
Phorokgohlo e ile ya fofela tlase gomme ya thoma go kobola dithapo tša bose. E rile ge e emiša hlogo gore e opele ka lethabo la ge e hweditše dijo tše bose, ye nngwe ya dithapo ya e ema mogolong. Phorokgohlo e ile ya tšhoga kudu ka fao e ilego ya fofela godimo leratadimeng e sa le mesong.
Godimo marung, phorokgohlo e ile ya gohlola ya ba ya ethimola, gomme thapo yela ya tšwa. Thapo e ile ya wela godimo ga leswika ka thoko ga thaba.
Phorokgohlo yona e ile ya fofa e sa gobatšwa ke selo, efela thapo yona e be e dutše mongeng wa leswika. E dutše fao mengwaga ye mentši pele e thoma go hloga. Go be go se na mabu ao e ka melago ka gare ga ona, gape le meetse e be e a hwetša ka sewelo go tšwa mafafatšeng a meetse ao a bego a putla fao.
Letšatši le lengwe ka morago ga pula ya dikgadima, thapo e ile ya ntšha mahlogedi a mannyane a boleta, a go nyaka se se ka a thušago go gola. A ile a kgona go itshwarelela mengeng ya leswika ka morago ga sebaka se setelele, gomme a ka se šitišwe ke selo go gola.
Go ile go ile, le dihla tša feta ka go latelana. Gannyanegannyane mahlogedi a fetoga medu ya go tia ya go sobelela tlasetlase mengeng, gomme ya pharola leswika la tšwa diripana mola makala le ona a golela godimo kudu.
Ka fao, mohlare o ile wa gola.
Dinonyana di agile dihlaga makaleng, tša ja dikenywa tša go wela fase le gohle mo di bego di wela gona, gomme tša emela pula gore e letefatše mabu ao di wetšego go ona.


text:
11Nna, Paulose, moapostola wa Kriste Jesu ka taelo ya Modimo, Mophološi wa rena, le ya Kriste Jesu yo re mmotilego, 2
ke dumediša wena, Timotheose, morwa wa ka wa mmakgonthe tumelong, ke re: Nke Modimo, Tatagorena, le Kriste Jesu, Morena wa rena, ba go gaugele, ba go šokele, mme ba go fe khutšo.
3Bjalo ka ge ke ile ka go kgothatša mola ke fetela Matsedonia, ke sa go kgopela gore o dule moo motseng wa Efeso, o laye batho ba ba rutago dithuto tša maaka gore ba tlogele go di ruta. 4O ba botše gore ba tlogele dinonwane le mananeo ao a se nago pheletšo a borakgolokhukhu ba bona, a go dio hlola ditshele fela; a sa tšweletše morero wa Modimo wo o tsebjago ka tumelo. 5Nepo ya taelo ye ke gore le ratane ka lerato le le tšwago ka pelong ye e hlwekilego ya motho, le letswalo le le se nago boitshetshengo, le tumelo ye e se nago boikaketši. 6Batho ba bangwe ba phamogile tabeng tše ba phamogetše dipolelong tša bošilo. 7Ba nyaka go ba baruti ba melao ya Moshe, etšwe ba sa kwešiše tše ba di bolelago le tše ba tiišago gore ke nnete.
8Rena re a tseba gore melao ya Moshe e lokile ge motho a e šomiša ka mo go lebanego. 9Gape re se ke ra lebala gore molao ga o beelwe ba go loka, o beelwa disenyi le ba go itaola, o beelwa bahlokamodimo le badiradibe, o beelwa ba go se hlomphe Modimo le dilo tše dikgethwa, ba ba bolayago botatagobona le bommagobona, o beelwa babolai, 10o beelwa difebe, le banna ba go robala bannakabona, le bathopi, le bafeane, le ba ba hlatselago ka maaka, le ba ba dirago tše dingwe tše di fapanago le thuto ya nnete. 11Thuto yeo e hwetšwa ka mo Ebangeding ye ke e filwego gore ke e bege, yona Taba ye Botse ye e bolelago tša letago la Modimo wa mahlogonolo.
12Ke leboga Kriste Jesu, Morena wa rena, ge a mphile maatla a go dira modiro wa ka. Ke mo leboga ge a bone ke botega mme a nkgethela go mo hlankela, 13
9:4-5
etšwe pele ke be ke mmolela gampe, ke mo hlomara, ke mo roga. Fela Modimo o ile a nkgaugela ka gobane ke be ke sešo ka ba modumedi, gomme ke sa tsebe se ke se dirago. 14Gomme Morena wa rena a nkgaugela kudu a ba a mpha le tumelo le lerato ka bontši, tšona dimpho tše e bago tša rena ge re eba ba Kriste Jesu. 15Ke taba ya nnete ye e swanetšego go amogelwa ka botlalo gore Kriste Jesu o tlile lefaseng go phološa badiradibe. Nna ke ba feta bohle ka bobe, 16fela Modimo o nkgaugetše e le gore Kriste Jesu a tle a mpontšhe go se mphelele pelo ga gagwe mo go feletšego, nna modiradibe wa go ba feta ka moka, e tle e re bohle ba ba tlago dumela go yena ba swantšhetšwe ka nna mme ba išwe bophelong bjo bo sa felego. 17Kgoši ya go ya go ile, yo a sa hwego gape a sa bonalego, yena Modimo a le noši, a hlompšhe a be a tumišwe go ya go ile! Amene.
18Taelo yeo ke go fa yona, Timotheose, ngwanaka, e le ya go ya ka mantšu a profeto ao a kilego a bolelwa mabapi le wena. Mantšu ao a go hlohleletše go lwa bjalo ka mohlabani, o lwele Ebangedi, 19o kgomarele tumelo ya gago le letswalo le le se nago molato. Batho ba bangwe ba be ba sa theeletše letswalo la bona, gomme tša tumelo di ba palela. 20Ba bangwe ba bona ke boHimeneose le Aleksandere, bao ke ba gafetšego Sathane, gore ba tlwaologe go nyefola Modimo.


text:
Mathosa a Kapa Bohlabela ba be ba le setšhaba sa mathomo sa Nguni bao ba bego ba kopana le bahlotletša baYuropa, balemi, barekiši, baruti, mašole le balaodi bja bokoloniale mo kelong ya godimo kudu go tloga ka ngwagakgoglo wa 18 go tšwela pele.
Batho ba go fapana ba setšo ba be ba swanetše go ba le khuetšo ye kgolo go setšo sa Cape Nguni setšo, bao ba sa bonagalago go fihla le lehono. Ntsikana, moporofeta yo tumilego wa Mothosa yo a hlokofetšego ka 1821, e be e le mo rokwa wa Moruti Joseph Williams wa London missionary Society.
Le ge e le gore o be a sa rutega, Ntsikana o hlamile difela, tšeo di sa opelwago le lehono mo Diphuthegong tša Bakristo. Godimo ga moo, o dirile diporofeto tše makatša, tša temošo ya bohlokwa bjo bogolo bja mašoba a dikonope (tšhelete) a bolela gape ka dinoga tša go ‘tliša mollo' (diterene) tšeo di tla sepelago ka mo nageng.
Go fetogela go Bokreste go feleleditše ka tlhabollo ya karoganyo ye kgolo ya setšhaba sa Cape Nguni, yeo e fetilego go fihla go 1950s, magareng ga ‘Sekolo’ sa batho le dingaka tše ‘Hubedu’. Sekolo sa batho seo se bego se rata Bokreste le thuto ya Bodikela, e be e le ditšweletšwa tša maikemišetšo kua dikolong.
Batho ba Cape Nguni batho ba be ba huetšwa ke Yuropa, kudukudu setšo sa go bolela sekgowa, bjalo ka ge se tsentšhetšwe ka lentšu le mediro ya missionaries tša Yuropa. Batho ba ‘Sekolo’ ba amogetše mokgwa wa go apara le ditšweletšego tša setšo tšeo di beilwe go ya ka kereke le sekolo.
Dingaka tša setšo di be di hlalošwa bjalo ka ‘Hubedu’ ka lebaka la ditiro tša bona tša go tlola letsopa le hubedu mo difahlegong le mmeleng ya bona. Go bile le ganetšo ya bobedi bja kereke le thuto ya Bodikela thuto bjalo ka tsebišo ya dinaga tša ka ntle, dingaka tša setšo di tšwetše pele go phetha meletlo ya le digalagala tša badimo.
Batho ba go bolela Sethosa lehono ke Bakhriste. Le dikgoši le dingaka tša setšo (dingaka le dihlare tsa setšo) ke badumedi gannyane goba bakriste. Le ge go le bjalo, Bokreste ba MaXhosa ba oketšega ba dumelela gape badimo le meletlo ya setšo go ketekwa.
Ka go le lengwe, dikgabišo tšeo di šupago diroko tša setšo ka bokgoni, kudukudu ka ngwagakgolo wa 20, ke setšweletšwa tša setšo, kudukudu ditiroatla tša basadi tšeo di tsebišitšwe ke Yuropa ebile ke di temana tša kgwebo go tšwa gona: galase ya mmala ya dipheta, yeo e bego e hwetšagala magareng a ngwagakgolo wa 19.
Translated by Lebogang Sewela


text:
31
Bjale e rile ge re se sa kgona go kgotlelela, ra ikgethela go šala re le noši motseng wa Athene. 2Ra roma ngwanaborena, Timotheose, yo a šomago mmogo le rena ge re šomela Modimo go bega Ebangedi ya Kriste, gore a tle a le tiiše, a le kgothatše go tša tumelo, 3gore go tle go se be le yo a ka ferehlwago ke mathata a. Lena ka bolena le a tseba gore mathata a ke se se re lebanego. 4Gobane e rile mola re sa na le lena ra le lemoša e sa le pele gore re tlilo ba le mathata. Gomme bjalo ka ge le tseba, seo ke sona se se diregilego. 5Ke ka lebaka leo ke ilego ka roma Timotheose. Ke be ke se sa kgona; ka gona ke be ke mo romile gore a tle a lekodišiše tša tumelo ya lena, gore e se be mohlomongwe Moleki a ka no ba a le lekile, gomme modiro wa rena wa be o fetogile lefeela.
6
Bjale Timotheose o sa tšo boa moo go lena, gomme o re tletše le ditaba tše dibotse tša tumelo ya lena le lerato la lena. O re boditše gore ka mehla le dula le re gopola gabotse, le gore le re hlolosetše kudu bjalo ka rena ge re le hlolosetše. 7Ka gona, banabešo, mo matshwenyegong le mathateng a rena re wišwa pelo ke tumelo ya lena. 8Ka ge le tiišeditše go ba ba Morena, bjale re imologile. 9Na bjale Modimo wa rena re ka mo leboga bjang ka mo go swanelago ka lebaka la thabo ye re le thabetšego ka yona pele ga gagwe? 10Bošego le mosegare re rapela ka pelo ka moka gore a re dumelele go tlo le bona le go tlaleletša ka tše le sa hlaelelwago ka tšona mo tumelong ya lena.
11Nke Modimo, Tatagorena, ka boyena le Morena wa rena, Jesu, ba re lokišetše ditsela gore re tle re le etele. 12Nke Morena a ka le okeletša lerato ya ba le legologolo, gore le ratane, le be le rate le batho ka moka bjalo ka ge le rena re le rata. 13E tla be e le gona ge a le tiiša, gomme mohla Morena wa rena, Jesu, a etla le bakgethwa ba gagwe bohle, la ba ba ba se nago bosodi ba bakgethwa mo go Modimo, Tatagorena.


text:
111Baapostola le badumedi ba naga ya Judea ba ile ba kwa gore baditšhaba le bona ba amogetše lentšu la Modimo. 2Ya re ge Petrose a ile Jerusalema, babotalebollo ba mo sola 3ba re: “Etse o be o etetše batho ba go se bolle, wa ba wa ja le bona!” 4Ke mo Petrose a ba laodišeditšego ditaba tšohle ka mo di hlagilego ka gona go tloga mathomong a tšona a re:
5“Ke rile ke rapela kua motseng wa Jope ka tsenwa ke moya ka bona pono. Ka bona selo se nkego ke lešela le legolo se etšwa legodimong se theošwa ka dikhutlo tša sona tše nne, sa ba sa fihla mo go nna. 6Ge ke se lebelediša ka gare ka bona diphoofolo tša maoto a mane, tša gae le tša nageng, le digagabi le dinonyana. 7Ke moka ka kwa lentšu le mpotša le re: ‘Petrose, tsoga o hlabe, o je!’ 8Fela nna ka re: ‘Le gatee, Morena! Ga se ka ka ka iša seila goba selo se se tšhilafetšego ganong.’ 9Lentšu leo la mpotša la bobedi le etšwa legodimong la re: ‘Se Modimo a rego ga se seila wena o se ke wa re ke seila.’ 10Taba ye e boeleditšwe gararo, ya ba gona dilo tšeo ka moka di bušetšwago legodimong. 11Ka yona nako yeo ke ge go fihla banna ba bararo ntlong yeo ke bego ke11:11 “ke bego ke” Dingwalwakaseatla tše dingwe di re “re bego re”. dula go yona ba romilwe go nna ba etšwa Kesarea. 12Moya wo Mokgethwa wa mpotša gore ke sepele nabo ke se na maseme. Badumedi bao ba go selela ba go tšwa Jope le bona ba ile ba ya le nna, gomme ra fihla ra tsena ka ga Korneliose. 13Yena a re laodišetša ka mo a bonego morongwa a eme ka ntlong ya gagwe, a re go yena: ‘Roma batho Jope ba yo bitša monna yo mongwe yo ba rego ke Simone, le lengwe ba rego ke Petrose. 14Yena o tla go botša mantšu ao wena le bohle ba lapa la gago le tlago phološwa ka ona.’ 15E rile ge ke thoma go bolela, Moya wo Mokgethwa wa theogela go bona go no swana le mola o theogela go rena mathomong. 16
Ka napa ka gopola sela Morena a bego a se boletše a re: ‘Johanese o be a kolobetša ka meetse, fela lena le tla kolobetšwa ka Moya wo Mokgethwa.’ 17Modimo o file baditšhaba mpho yela a e filego rena mola re dumela go Morena Jesu Kriste; bjale nna ke nna mang nkago thibela Modimo?”
18Ge ba ekwa a realo, ba lesa go mo sola, ba reta Modimo ba re: “Gona le baditšhaba Modimo o ba file sebaka sa gore ba sokologe mme ba phele!”
19
Badumedi ba bangwe ba ba bego ba šwalalantšwe ke go hlomarwa mola ga go tla ka morago ga go bolawa ga Stefane, ba be ba sepetše le naga ba ba ba fihla Fenikia le Saeprose le Antiokia, ba begela fela Bajuda molaetša wa Modimo, e sego ba bangwe. 20Eupša ba bangwe ba bona, ba go tšwa Saeprose le Sirene, bona ba ya Antiokia, ba fihla ba bolela le baditšhaba, ba ba begela Taba ye Botse ya Morena Jesu. 21Morena a ba thuša, gomme batho ba bantši ba dumela ba sokologela go Morena.
22Taba ya bona ya ba ya fihla le phuthegong ya Jerusalema. Ke moka ba roma Barnabase Antiokia. 23Ge a fihla gona a bona tše Modimo a di dirilego ka botho bja gagwe, a thaba, gomme a ba kgothatša bohle gore ba botegele Morena ka pelo tša bona ka moka, 24gobane yo Barnabase e be e le moloki yo a tletšego Moya wo Mokgethwa le tumelo, gomme batho ba bantši ba dumela ba sokologela go Morena.
25Barnabase a ya Tarsose go nyaka Saulo. 26A re go mo hwetša a mo tliša Antiokia, gomme ka babedi ga bona ba fetša ngwaga ka moka ba šoma mmogo phuthegong ya gona, ba ruta batho ba bantši. Ke gona moo Antiokia mo badumedi ba thomilego go bitšwa Bakriste.
27Lebakeng leo ke ge moo Antiokia go fihla baprofeta ba bangwe ba go tšwa Jerusalema. 28
Yo mongwe wa bona, yo ba rego ke Agabose, a ema a porofeta ka maatla a Moya wo Mokgethwa gore go tlilo wa tlala ye kgolo lefaseng ka moka. Ke yona yela ya go wa mehleng ya Kesare Klaudiose. 29Badumedi ba kwana gore mongwe le mongwe wa bona a romele mpho ye a kago e kgona go thuša badumedikayena ba ba dulago Judea. 30Ba dira bjalo, ba romela tšhelete ka Barnabase le Saulo go bagolo ba phuthego.


text:
Seisimane
Seisimane ke polelo yeo setlogo sa yona e lego Engêlanê. Lehono batho ka bontšhi ba šomiša polelo ye bjalo ka polelo ya bona ya pele, dinageng tša go swana le
- Australia,
- Canada,
- Ireland,
- New Zealand,
- United Kingdom le
- United States of America. Dinaga tše di šomiša polelo ye bjalo ka polelo ya bona ya pele.
Seisimane ke polelo ya bobedi lefaseng ka bophara, ebile ke leleme la mmušo dinageng tše swanago le India, Sri Lanka, Pakistan le Afrika Borwa.
Seisimane ka gare Afrika BorwaEdit
Palo ya batho ya 2011 ya Afrika Borwa e bontšha se:


text:
Description
Kgarebe ya go bopega, Mmagauta o nyaka go ipona a nyetšwe ke monna wa mohumi. Ka manyami a tšewa ke lešaedi la go ila meetse, Puledi e lego motswala wa gagwe. A patlwa ke lefetla a tšhaba le Theledi. A utolla go re Theledi o na le mosadi le bana ba babedi, a mo hlanogela. Theledi a mo hlaba ka thipa, a mo laetša go re ke moisa wa Tshwane. Ge a fola dintho Mmagauta, a gatoga dinao ka go ya Nelspruit. Gona moo a kopana le monna wa mohumi Sekatane. Kgarebe ya go tšwa Bloodriver ya re bjale gona ke tsene Kanana, lefaseng la maswi le dinosi. A sa ja monono, Sekatane a golegwa ka lebaka la bohodu le bomenetša, a amogwa mahumo le dintlo. Mmagauta a leba Modimolle. Gona moo a gweba ka mmele a bula le moago wa bao ba dirago kgwebo yeo. Baagi ba Phagameng ba mo kgeregela, ba mo pšhatlela ba ba ba mo tšhubela tšohle, a ya ga gabo a ikgonere, ya ba gona a lemogago gore mepipi ka moka e a na.
This eBook is in ePDF format, which enables you to:
- View the entire book offline on desktop or tablet;
- Search for and highlight text; and
- Add and edit personal notes directly in your eBook.


text:
Ke kopelo; ke pesalome ya Bakorage.
481Morena ke yo mogolo,
a a retwe gagolo motseng wa Modimo wa rena.
Thaba ya gagwe ye kgethwa
2
e botse e phagame,
mme e kgahla batho bohle ba lefase.
Thaba ya Sione ka leboaboa48:2 “ka leboaboa” Seheberu se re “godimo ga thaba ya Tsafone” Bakanana ba be ba kgolwa gore thaba ya Tsafone ke bodulo bja medimo. ke bodulo bja Kgoši ye kgolo.
3Ka gare ga dibo tša motse Modimo o iponagaditše gore ke yena setšhabelo.
4Magoši a rapane mme a hlasela mmogo.
5Ba re go bona motse, ba tlabega,
ba boifa, ba tšhaba.
6Ba swarwa ke poifo le tlalelo semeetseng
go etša mosadi ge a šokwa;
7go etša ge o pšhatlaganya maselawatle a magolo ka phefo ya bohlabela.
8Tše re bego re di kwa bjale re di bone ka borena motseng wa Morena Ramaatlaohle,
wa yena Modimo wa rena.
O tla lota motse wo go ya go ile. Sela
9Modimo,
re gopola leratorato la gago re le ka Tempeleng ya gago.
10Setumo sa gago se aparetše lefase lohle,
mme o retwa gohle lefaseng.
O buša ka toka.
11Batho ba Sione ba thabile;
metse ya Juda le yona e gobela dikahlolo tša gago.
12Dikologang Sione,
le bale ditora tša yona.
13Le bone merako ya yona,
le boge dibo tša yona,
gore le tle le anegele ba meloko ya ka moso
14gore tšeo ke tša go dirwa ke Modimo,
yena Modimo wa rena go ya go ile;
o tla re eta pele.Pesalome ye ke ya go opelwa ka modumo wa kopelo “Lehu”.48:14 Mohlomongwe go swanetše go balwa “Pesalome ... ‘Lehu’ ” Seheberu ga se kwagale gabotse.


text:
81Ke moka Bildade wa go tšwa Shuage a fetola Jobo a re:
2“Na o tla bolela taba tše go fihlela neng?
O tla fetša neng go fafatla?
3Kgane Modimo a ka kgopamiša toka,
goba a lesa go dira tše di lokilego?
4Ge eba bana ba gago ba mo fošeditše,
gona o ba otlile ka mo go lebanego.
5Bjale ge, wena retologela go yena, o mo phophothe.
6Ge o ka hloka bosodi wa ba yo a lokilego,
Modimo o tla go phafogela a go thuša,
a tsoša lapa la gago ka mo go swanelago.
7Tšela o bego o na le tšona pele e tla ba dinyane
ge di bapetšwa le tše o tlago ba natšo ka moso.
8“Nke o botšiše ka bohlale bja bale ba kgale,
o gopodišiše tše borakgolokhukhu ba rena ba bego ba di ruta batho.
9Rena re dio ba ba maabane,
ga re tsebe selo;
lefaseng re feta bjalo ka moriti.
10Bona ba tla go ruta,
ba go botša tše di tšwago bohlaleng bja bona ba re:
11“ ‘Na mohlahla o ka mela mo go sego mohlaka?
A lehlakanoka lona le ka mela mo go se nago meetse?
12Ge meetse a ka pšha,
o omelela e sa le lekgaba
o sešo wa segwa,
dimela tše dingwe e sa le tše ditala.’
13Bohle ba ba itebatšago Modimo le bona ba ba bjalo;
ke ka mo le mohlokamodimo a felelwago ke tshepo ka gona.
14O botile bobi,
o ikantše letata la segoko.
15Ge a ka ithekga ka lona,
le ka se mo thekge;
ge a ka itshwarelela ka lona,
le tla kgaoga.
16“Mohlokamodimo o atlega boka semela ge tšatši le hlabile,
se se tsemago mahlogedi ka serokolong,
17se medu ya sona e tatetšago mokgobo wa maswika,
e pharolago le moago wa maswika.
18Eupša ge o ka se tumola,
ga go yo a ka tsebago ge se kile sa ba moo.
19Agaa, mohlokamodimo lethabo la gagwe ke la mohuta woo;
o tla tšewa ke yo mongwe legato.
20“Modimo yena ga a lahle mohlokabosodi,
ebile ga a thuše badiratšempe.
21O tla buša a go dira gore o sege
o be o gobele megobo.
22Bahloi ba gago bona ba tla segwa ke batho,
le magae a bakgopo a ka se sa ba gona.”


text:
Squirrelfish
Hlapi ya Sehlora
Leina la lapa la tlwaelo
Hlapi ya sehlora
Leina la tša thutamahlale
Myripristinae
Bogolo
Go fihla disentimetara tše 50, palogare ya disentimetara tše 18
Boitšhupo
Mmele wa sephara, seka lee, makgapetla a mmala e mebedi ya makgwakgwana. Ka mesela ya foroko ye tibilego. Mahlo a ma golo le ka nko ya go ba mokobe. Ka tlwaelo e khubedu ka mmala le methalo ka bophara ya go ba seetša.
Tshedimošo ya Kakaretšo
Lapala tlase la Myripristinae le bopša ke 8 ya tša kakaretšo le mehuta ya diphedi tše 84. Ke lapa la Hlapi ya lešole. E hwetšwa mekekemong mosegare goba e iphihlile ka meleteng ya maswika le ka tlase ga mafelong a leriba. E tsoma gantšhi bošego.
Kgetha mafelo ao a nago le diphefo tše maatla. Tše dingwe di na le mokokotlo kgauswi molomo wa leswafohlapi seo se dira ntho ye bohloko kudu. Di ntšhetša mae ka ntle lewatleng la go bulega.
Phepo
Di ja plankton ye kgolo go swana plankton ya kerasetašia.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e tlwaelegilego
Hlapi ya sehlora ya korone - Sargocentron diadema
Hlapi ya sehlora ya Sabre - Sargocentron spiniferum
Hlapi ya sehlora ya mosela wa lebala - Sargocentron caudimaculatum


text:
11Ge Moshe, mohlanka wa Morena, a hwile, Morena o ile a bolela le modiredi wa Moshe, Joshua, morwa wa Nunu, 2a re: “Mohlanka wa ka, Moshe, o hwile. Bjale itokiše, wena le setšhaba ka moka sa Israele, le tsheleng noka ye ya Jordane le tseneng nageng ye ke le fago yona. 3
Bjalo ka ge ke boditše Moshe, ke le file naga ka moka ye le tlago sepela go yona. 4Mellwane ya lena e tla tloga lešokeng la ka borwa, ya fihla dithabeng tša Lebanone ka leboa; ka bohlabela e tla tloga nokeng ye kgolo ya Yufratese, ya putla naga ya Bahete, ya fihla Lewatleng la Mediteraniene ka bodikela. 5
Bah. 13:5
Joshua, ga go yo a ka tsogago a go fentše ge o sa phela. Ke tla ba nago bjalo ka ge ke bile le Moshe. Ke tla ba le wena ka mehla; nka se tsoge ke go tlogetše. 6
O be le sebete, o tie, ka gobane ke wena o tlago thopela setšhaba se naga ye, ye ke ilego ka enela borakgolokhukhu ba sona gore ke tla se fa yona. 7Fela o be le sebete, o tie, mme o hlokomele gore o phele ka melao ka moka ye mohlanka wa ka, Moshe, a go filego yona. O se ke wa e tshela le gatee, gore o tle o atlege mo gongwe le mo gongwe mo o yago gona. 8Puku ye ya melao e balwe ka mehla tirelong ya lena. O ithute yona bošego le mosegare gore o tle o kgone go phela ka se sengwe le se sengwe se se ngwadilwego go yona. Ke moo o tlago atlega wa tšwelela. 9A ke re ke go laetše gore o be le sebete, o tie! O se ke wa boifa goba wa nolega moko, ka gobane nna, Morena Modimo wa gago, ke na le wena gohle mo o yago gona.”
10Ke moo Joshua a laetšego baetapele 11gore ba sepele le mešaša mme ba botše setšhaba ba re: “Lokišang mefago, ka gobane ka morago ga matšatši a mararo le tlile go tshela noka ya Jordane go yo thopa naga ye Morena Modimo wa lena a le fago yona.”
12
Doit. 3:18-20
Josh. 22:1-6
Joshua a re go kgoro ya Rubene le ya Gade le go seripa sa kgoro ya Manase: 13“Gopolang ka mo Moshe, mohlanka wa Morena, a le boditšego gore Morena Modimo wa lena o tla le fa naga ye ya ka bohlabela bja Jordane gore e be legae la lena. 14Basadi ba lena le bana le diruiwa ba ka šala mo nageng ye Moshe a le filego yona. Eupša madira a lena a a itlhametšego ntwa ona a tshele pele ga Baisraele ba gabolena go ba thuša, 15go fihlela ba thopa naga ye Morena Modimo wa lena a ba filego yona. Ge Morena a gorošitše dikgoro tše dingwe tša Israele bjalo ka lena, gona le ka boa la tla la itulela mo nageng ya lena ye Moshe, mohlanka wa Morena, a le filego yona, ka mo bohlabela bja Jordane.”
16Ba fetola Joshua ba re: “Re tla dira tšohle tše o re boditšego tšona, ra ya gohle mo o re laelago gona. 17Re tla go theeletša, bjalo ka ge ka mehla re be re theeletša Moshe. A Morena Modimo wa gago a be le wena bjalo ka ge a bile le Moshe! 18Yo a nyatšago se o se bolelago goba a sa phethego ye nngwe ya ditaelo tša gago a bolawe. Tabakgolo ke gore o be le sebete, o tie!”


text:
Nelson Mandela
Nelson Rolihlahla Mandela (O belegwe 18 Mosegamanye 1918 - 5 Manthole 2013) be ele molwela tokologo lera dipolotiki wa Afrika Borwa. Ebile mopresidente wa Afrika Borwa ngwageng wa 1994 go fihla ka ngwaga wa 1999. Ebe ele motho moso wa pele wa go kgethwa go ba mopresidente morago ga tokologo. Mmušo wa gagwe oile wa shulalanya kgethologoganyo yeo e bego e lebane ke batho baso nageng ya Afrika Borwa, ka go lwantšha bodidi, kgethologano ka mmala le go hlohleletša tekatekano. Dipolotiking ebile moetapele wa mokgahlo wa African National Congress (ANC) go tloga 1991 go fihla 1997 gape e bile moetapele le kago lefapa la Democratic socialist. Tša boditšhabatšhaba, Mandela ebile mongwaledi mogolo wa Non-Aligned Movement gotloga ka 1998 gofihla ka 1999.
O belegwe lapeng la bogoshi ba AbaThembu, Mandela o tsene yunibesithi ya Fort Hare le yunibesithi ya Witwatersrand, mo ailego ake thutela dithuto tsa molao. Go duleng ga gagwe Johannesburg, o ile a tsea karolo dipolotiking a lwantšha mmušo wa kgatelelo, a tsenela mokgahlo wa ANC yaba yo mongwe wa bahlomi ba mokgahlo wa bašwa wa ANC. Morago ga mokgahlo wa maburu o seno hlongwa ngwageng wa 1948, Mandela o ile a thoma go tsebega ka 1952 ka morago ga khampheini ya ANC yagoba kgahlano le mmušo wa kgatelelo, O ile a hlopiwa goba hlogo ya lefapa la Transvaal gape a ba hlogo ya Congress of the people ngwageng wa 1955. Go šomeng ga gagwe bjale ka ramolao oile a golegwa makga mmalwa ka ditatofatšo tsa go menola mmušo yena le baetapele ba ANC, ka maswabi baile ba a hlolwa ka molato wago menola mmušo go tloga ngwageng wa 1956 go fihla 1961. Kago hlohleletša ke Marxism o ile ka sephiring a tsenela lefapa la makomonisi a Afrika borwa (SACP) afetša ele omongwe wa ba etapele ba SACP. Mathomong o ke kanne go gwanteng ntle le ntwa, ka tšhomišano le mokgahlo wa makomonisi a Afrika Borwa baile ba hloma Lerumo la setshaba (Umkhonto we Sizwe) ka 1961, e le wago senyetša mmušo wa kgatelelo. Ka ngwaga wa 1962, oile a swarwa a latofatšwa kago menola mmušo a romelwa kgolegong bophela ka moka ka Rivonia Trial.
Pele age a kgethwa goba moetapele wa Afrika Borwa, Nelson Mandela o be a katane le mmušo wa kgatello wa Afrika Borwa ele moetalapele wa African National Congress. Nelson Mandela o dutše kgolegong mengwaga ye masome pedi šupa (27), bontšhi ba mengwaga a le Robben Island.
Nelson Mandela o tsebega bjalo ka tate wa setšhaba, moemedi wa tokologo, le tekano wa batho bohle.
Nelson Mandela o tšwele kgolegong ka 1990, moo a thomilego go rera tshwarelano lego thoma dipoledišano go fediša kgethollo Afrika Borwa. Nelson Mandela o hweditše difoka tse fetago lekgolo mengwageng, se segolo elego Nobel Peace Prize ka 1993.
Mo pukung ya bana mo pukung ya bana ba mo hlalošeditšeng ka mokgwa wo:
“Leina la ka ke Nelson Mandela. Ke dula Afrika Borwa, lefase le lebotse le le lego kua tlase ntlheng ya Afrika. Nna le wena re dula Afrika-Borwa. Ke belegetšwe motsaneng wa Mvezo ku Kapabohlabela ka la 18, ka fao, ke mokgalabje lehono. Tate e be e le kgoši. O ile a mpha leina la Rolihlahla, leo tlhalošo ya lona ka Sethosa e lego “ramathaithai”. Ke be ke sa le yo monnyane, ke na le ngwaga o tee goba ye mebedi ge batswadi ba hudugela kua Qunu. Matšatši a ka kua Qunu a bile a mabose kudu. Ge ke gola ke be ke diša dinku le dipudi tša batswadi ba ka.
Ke be ke bapala le bagwera ba ka kua mašemong. Re be re thutha kua dinokeng gomme re eja todi ya mamepe ao re bego re a rafa diphagong tša dinose. Ke be ke hlokomela ka mehla gore dinose di se ke tša ntoma. Nkile ka leka go namela tonki. Tšohle di be di lokile gomme gwa senyega ge tonki e ntahlela ka ntšhuthung ya meetlwa!
Ge ke na le mengwaga ye 7, tate o ile a nthomela kua sekolong sa kereke. Ke nna motho wa mathomo ka lapeng la gešo wa go tsena sekolo. Tate ga se a tsena sekolo. Re be re swanetše go apara diaparo tše di bonalago kua sekolong, gomme batswadi ba ka ba be ba hloka sa bona kudu go ka nthekela diaparo tša sekolo. Tate o ile a tšea borokgo bja gagwe bja kgale a bo ripa mo matolong a nkapeša. Ke be ke se na lepanta, ka fao tate a tšea lenti a bofa borokgo ka lona mo dinokeng. Le ge go le bjalo, ke be ke thabile, ke thabetše go apara borokgo bjoo. Kua sekolong, morutiši a no mpha leina la Nelson. Nagana fela o fiwa leina le lefsa o šetše o na le mengwaga ye 7 ke be ke dula ke thabile ge ke le kua sekolong le ge ke le kua gae. Mma o be a fela a nkanegela dinonwane, gomme ka ithuta dilo tše dintši mo dinonwaneng tša gagwe. O nthutile gore ke dule ke ikokobetša le go ba le tlhompho mo bathong. Tate yena o nthutile go ba bogale. Ke be ke nyaka go ba bogale bjalo ka yena. Ke be ke nyaka go swana le yena. Ke be ke itšhela ka melora mo hlogong gore moriri wa ka o be wo mopududu bjalo ka wa gagwe. Ke be ke rata tate.
Fela ka morago ga go ba le mengwaga ye 9, bophelo bja ka bo ile bja fetoga ka gobane tate o ile a hlokagala. Ke ile ka swanela go phutha dilo tša ka tše mmalwa gomme ka tloga le mma ra ya lagaeng le lefsa. Go be go le bohloko mo go nna go tloga Qunu. Ke ile ka retologa, ka lebelela morago go bona legae la gešo le lethabo leo ke bego ke le tlogela kua morago. Ke ile ka yo dula le Malome Jongi kua Mqhekezweni motseng wa kgauswi. O be a le mokgotse yo mogolo wa tate. Ke be ke hlologela Qunu le balapa bao ba šetšego, fela bophelo bja ka le Malome Jongi e be e le bjo bobose kudu. Ke be ke bapala le morwa wa gagwe, Justice, gomme re ipshina kudu. Re be re namela dipere, re šoma ka tšhengwaneng, re bapala ka mašemong a matalana ebile re thutha ka nokeng. Malome o be a ntshwere bjalo ka ngwana wa gagwe.
Ke ile ka tsena sekolo sa kgauswi. Ge ke le mengwaga ye 16 Malome Jongi o ile a nthomela kua Sekolong sa Clarkebury. Go no swana le tate, malome le yena o be a dumela gore thuto e bohlokwa. Ka morago ga mengwaga ye 16 ke ile ka ya kua Sekolong se se Phagamego sa Healdtown. Ke be ke šoma ka maatla kua sekolong. Ke itše go fetša sekolo ka ya Yunibesithing ya Fort Hare. Ka nako yeo ke be ke na le mengwaga ye 21.
Ge ke be ke na le mengwaga ye 16, Malome Jongi o ile a nthomela kua sekolong sa Clarkebury. Go no swana le tate, malome o be a dumela gore thuto e bohlokwa kudu. Clarkebury e be e le botsana e sa swane le Mqhekezweni. Sekolo sa gona se be se agilwe ka sehlopha sa meago ya sekoloneale ye masomepedinne.
Ka letšatši la mathomo la dithuto ke ile ka bona diputsu tša ka tše difsa. Ge ke tsena ka klaseng diputsu tša ka tša thelela mo lebatong le le phadimago la go dirwa ka kota, ka bona basetsana ba babedi ba ba dutšego ka pele ba bogetše mosepelo wa ka wa manyeme ba hwile ka disego. Ke ile ka napa ka tseba yo mongwe wa basetsana bao gomme a ba mogwera wa ka yo bohlokwa kua Clarkebury.
Ka pela ke ile ka tlwaela bophelo bja Clarkebury. Ke be ke raloka dipapadi tše dintšinyana, gomme bokgoni bja ka bo le magareng. Bontši bja baithutikanna ba be ba ntšhiya mo lepatlelong ba bile ba mphala ka klaseng. Ke be swanetše go ithuta ke babaletše gore ke fi hle mo ba lego gona.
Ka morago ga go thoma ka go fokola ke ile ka kgona go oketša tšwelopele ya ka, gomme ka tšwelela mo Fomong ya boraro (Mphato wa 10) ka mengwaga ye mebedi sebakeng sa ye meraro. Ke be ke swara ka pela: therešo ke gore ke be ke šoma ka maatla. Ge ke le bogolo bja mengwaga ye 21, ke ile ka yo ithuta kua Yunibesithi ya Fort Hare. Fela tšeo ke ditaba tša nako ye nngwe.
Ge ke be ke sa le mošemanyana, ke be ke dula motseng wa Qunu. Re be re na le melatswana ye e hlwekilego le dithaba tše ditala. Dinku, dipudi le dikgomo di be di fula fela mo motseng. Go be go se na ditsela tša dikoloi. Go be go na le ditsejana tša maoto fela. Re be re dula ka mengwakong ya go bopša ka mobu. Re be re na le mengwakwana ye meraro. Wo mongwe e le wa go apeela, wo mongwe e le wa go robala gomme wo mongwe e le wa go bolokela dilo. Re be re ekga meetse kua nokeng. Mma o be a apea ka pitša ya maoto a mararo. Re be re eja setampa se se hlakantšwego le dinawa seo se bitšwago “umngqusho” ka Sethosa. Maswi e be e le a mantši kudu. E be e le a dipudi le a dikgomo 6.
Ge ke le yo mogolwanyana ke ile ka hudugela kua Gauteng (Johannesburg). Gona kua ke ile ka dula Alekesanta (re be re e bitša Alex, ge re e khutsofatša). Ke ile ka makatšwa ke bogolo bja Johannesburg. Bophelo bja gona bo be bo sa swane le bja Kapabohlabela. Moya wa gona o be o tšhilafetše ka lebaka la muši. Go be go le kotsi kudu go sepela bošego. Batho ba be ba dula ka dintlong tše dinnyane tša khutlonne tša go swana le mapokisi a mankgwari. Re be re se na mohlagase goba meetse a pompo.
Gomme seo ke bego ke se rata ka Alex ke gore batho ba gona ba be ba etšwa mafelong a go fapana. Ka moka ba bolela maleme a go fapana. Bangwe ba be ba bolela Sezulu, Sesotho, Sepedi le Setsonga. Le ge Alex e be e fapana kudu le Qunu, ke be ke ipshina ka go dula gona.”
Thuto go tšwa tonking[lokiša | edit source]
Leetotelele Go Ya Tokologong – Boitaodišphelo bja Nelson Mandela – Letlakala 8 & 9. E fetoletšwe Sesothong sa Leboa ke Maje S Serudu.
Ke ile ka ithuta thuto tšatši le lengwe ka tonki ya legwaragwara. Re be re šielana ka go e namela le go e fologa gomme ge sebaka sa ka se fihla ke ile ka e tsokama gomme tonki ya ragoga ka la mmutla e lebile thwii sethokgwaneng sa mehlare ya meetlwa. E ile ya inamiša hlogo e leka go nkotola, e ile ya atlega, eupša e sego pele ga ge meetlwa e ntlhaba le go ngwapa sefahlego sa ka, e nkgoboša pele ga bagwera ba ka. Bjalo ka batho ka Bohlabela, Maafrika ba na le moyo wo o hlabologilego ka mešogofela wa seriti goba seo Matšhaena a se bitšago 'Sefahlego'. Ke be ke gobogile pele ga bagwera ba ka. Le ge ke be ke wišitšwe ke tonki, ke ile ka ithuta gore: go goboša motho yo mongwe ke go dira gore a kwe bohloko bjo bo sa nyakegego. Le ge ke be ke sa le mošemane, ke be ke fenya bagwera ba ka ka ntle le go ba goboša.
Mo mafelelo a tsekišo ya gagwe Mandela o boletše ka mokgwa wo: "Bophelong bja ka ke ikgafetše go katano ya batho ba gešo ba Maafrika. Ke lwele kgahlanong le kgatelelong ya Makgowa, gomme gape ke lwele kgahlanong le kgatelelong ya Bathobaso. Ke be ke fišegela kgopolo ya setšhaba sa temokrasi se se lokologilego, seo ka go sona batho ka moka ba phelago ka kwano gomme ba na le dibaka tša go lekana. Ke kgopolo yeo ke holofelago gore ke tla e phelela le go e fihlelela. Fela ge go nyakega, ke kgopolo yeo ke ikemišeditšego go e hwela."
Leetotelele Go Ya Tokologong, Letlakala 325, Nelson Mandela.


text:
Mmino le go bina di ralokile karolo ye bohlokwa mo bophelong bja Sezulu bophelo, e sego fela bja batho, eupša gape le setšhaba. Go bina go ntše go le bohlokwa ka go hlokomela maikutlo a sehlopha, kudukudu ka dinako tša kgatelelo ya monagano, mothakgalo le phetošo, go fa mohlala, pele ga ntwa, mo manyalong le meletlo ka moka ye bohlokwa ya phetišo ya go swaya go tsena kgatong ye mpsha goba sehlopha (ka tlwaelo mo mengwageng ya tlhbollo).
Diletšo di be di sa dirišwe go bontši bja mebino ya setšo ya Sezulu, le meropa e be e sa tlwaelega, ka dihlopheng tše dingwe. Go bolela nnete, moropa wo o be o tsebega ka setšong sa pele sa sezulu e be e le ingungu, goba moropa wa pitša, ye e dirilwego ka go naba letlalo la pudi godimo ga pitša ye kgolo ya (imbiza) gomme e hlokomedišiša ka diatla.
Go tšwa go bohlatse bjo bo lego gona, go bonala isigubu, goba moropa wa dikgong, wo o tlwaelegilego gare ga Mazulu lehono o be o kopišitšwe, kudukudu go tšwa go baagišane ba Thonga. Mazulu a bile le palo ya didirišwa tša go ba le malenti fao uGubu, le lenti le calabash di kopanyego mo ntlheng ye nngwe, e bile e tsebega. Go bina ka mehla go bile le mohola wa go wo mogolo mo maphelong a Mazulu, gomme go na le dinako tše dingwe fao e na lego karolo ye bohlokwa mo ditiragalngo tše bohlokwa tša Mazulu.
Go fa mohlala, ge mošemane goba mosetsana a gola, go na le dikoša tše di itšego tše di opelwago, di felegetšwa ke go bina. Go swana le manyalo, moo dithulano magareng ga makala a mabedi di bontšhawa ka moletlo le phadišano ya go bina yeo e bopa karolo ye bohlokwa ya moletlo wa lenyalo.
Kudukudu mo nakong ye e fetilego, ge go tsoma go sa ntše go tumile, go bina le gona go be go na le mohola pele ga go tsoma. Pele ga go thoma, banna ba be ba kgoboketša ntlo ya dikgomo fao ba bego ba bina, ba bontšha bokgoni bja bona le seo ba tla se dirago le ka moo ba tla bago bogale ka gona ge ba tsoma.
Ka tsela ye, mafolofolo a motho yo a tsomago a tsošološwa le ditetelo di a emišwa. Tiragalo yeo e bego e kgahliša kudu e be le go bina bja sehlopha sa bokgošing ka diaparo tša bokgoši pele ntwa le mobino bja ngwaga bja mo lapeng la kgoši ka morago ga Dijo tša Dikenywa tša Mathomo. Mebino ya mašole e be e na le mafolofolo ebile e na le maatla, ka nako ye e nepagetšego ebile e diragatšwa gabotse kudu. Khuetšo ya se, le kopantšho ya meaparo e be e le bose ka nnete.
Translated by Lebogang Sewela